154. löggjafarþing 2023–2024.

Þingskjal x — x. mál.

Stjórnarfrumvarp.

Frumvarp til laga

um Loftslagsstofnun.

Frá umhverfis-, orku- og loftslagsráðherra.

I. kafli

Yfirstjórn og skipulag.

1. gr.

Yfirstjórn.

Loftslagsstofnun er ríkisstofnun undir yfirstjórn ráðherra.

Innan Loftslagsstofnunar starfar Raforkueftirlitið sem sérstök eining og er það sjálfstætt í þeim störfum sem felast í raforkueftirliti.

2. gr.

Forstjóri o.fl.

Ráðherra skipar forstjóra Loftslagsstofnunar til fimm ára í senn. Forstjóri skal hafa háskólamenntun sem nýtist í starfi. Forstjóri ber ábyrgð á starfsemi stofnunarinnar og annast rekstur hennar.

Forstjóri ber ábyrgð á:

1. að stofnunin starfi í samræmi við lög, stjórnvaldsfyrirmæli og stefnu stjórnvalda,
2. fjárreiðum stofnunarinnar og reikningshaldi,
3. að fjármunir séu nýttir á árangursríkan hátt og í samræmi við ársáætlun,
4. að rekstrarútgjöld og rekstrarafkoma séu í samræmi við fjárveitingar og gerð ársáætlunar fyrir stofnunina í heild.
5. Ráðningu starfsfólks og fer með yfirstjórn starfsmannamála.

Ráðherra skipar skrifstofustjóra Raforkueftirlitsins til fimm ára í senn. Ber hann faglega og stjórnunarlega ábyrgð á rekstri Raforkueftirlitsins og öðrum verkefnum sem forstjóri felur honum. Sama einstakling er aðeins hægt að skipa skrifstofustjóra Raforkueftirlitsins tvisvar sinnum.

Loftslagsstofnun skal árlega gera áætlun um störf stofnunarinnar, birta skýrslu um starfsemi sína og setja sér stefnu til lengri tíma um starfsemi og meginverkefni stofnunarinnar í samræmi við ákvæði laga um opinber fjármál.

Ráðherra setur í reglugerð, að höfðu samráði við Loftslagsstofnun, nánari ákvæði um skipulag stofnunarinnar, þ.m.t. staðsetningu starfsstöðva hennar með það að markmiði að fjölga störfum á landsbyggðinni.

II. kafli

Hlutverk og verkefni.

3. gr.

Hlutverk Loftslagsstofnunar.

Loftslagsstofnun fer með stjórnsýslu og eftirlit sem og önnur verkefni á sviði loftslags-, umhverfis- og orkumála og málefna auðlindanýtingar. Stofnunin skal í starfsemi sinni vinna að lögbundnum markmiðum og stefnu stjórnvalda hverju sinni og eftir atvikum að leitast við að hafa samráð við stofnanir sem tengjast starfsemi hennar sem og aðra aðila.

Málefni sem falla undir starfsemi Loftslagsstofnunar eru eftirtalin:

1. Efnamál.
2. Erfðabreyttar lífverur.
3. Fráveitumál.
4. Hollustuhættir.
5. Hringrásarhagkerfi og úrgangsmál.
6. Jöfnun kostnaðar við húshitun og dreifingu raforku.
7. Leit, rannsóknir og vinnsla orku og annarra auðlinda í jörðu og á, í eða undir hafsbotni.
8. Mengunarvarnir.
9. Orkuskipti.
10. Orkusparnaður og nýting orku.
11. Hitaveitur.
12. Loftgæði, þ.m.t. losunarbókhald yfir loftmengunarefni.
13. Loftslagsmál, þ.m.t. losunarbókhald Íslands yfir gróðurhúsalofttegundir og viðskiptakerfi ESB með losunarheimildir.
14. Raforkumarkaður.
15. Stjórn vatnamála.
16. Umhverfisábyrgð.
17. Umhverfisvottanir og sjálfbær neysla.
18. Upprunaábyrgðir.
19. Varnir gegn mengun hafs og stranda.
20. Vatnsréttindi og nýting og aðgangur að vatni.
21. Verndar- og orkunýtingaráætlun.
22. Vinnsla, flutningur, dreifing og viðskipti með raforku.
23. Öryggi raforkukerfisins.

4. gr.

Hlutverk Raforkueftirlitsins.

Hlutverk Raforkueftirlitsins er að sinna raforkueftirliti og öðrum verkefnum sem forstjóri felur því. Til að tryggja sjálfstæði ákvarðana er lúta að raforkueftirliti skal Raforkueftirlitið setja sér starfsreglur.

Raforkueftirlitið skal vera fjárhagslega aðgreint frá annarri starfsemi Loftslagsstofnunar.

5. gr.

*Verkefni Loftslagsstofnunar.*

Loftslagsstofnun veitir ráðherra ráðgjöf og aðstoð við undirbúning að stefnumótun, áætlunum og setningu laga og stjórnvaldsfyrirmæla á starfssviði sínu. Stofnunin veitir einnig öðrum stjórnvöldum ráðgjöf og umsagnir um slík málefni í samræmi við lög.

Önnur helstu verkefni Loftslagsstofnunar eru eftirtalin eins og nánar greinir í ákvæðum laga þar um:

1. Ákvarðanir um útgáfu leyfa og beiting sambærilegra heimilda auk annarrar stjórnsýslu,
2. Eftirlit með framfylgd laga og annarra stjórnvaldsfyrirmæla.
3. Fræðsla og leiðbeiningar ásamt söfnun og miðlun upplýsinga.
4. Gerð og framfylgd áætlana og skýrslna.
5. Samræming heilbrigðiseftirlits
6. Setning tekjumarka flutnings- og dreififyrirtækja.
7. Viðbrögð við bráðamengun á hafi.
8. Umsjón með vöktun tiltekinna umhverfisþátta.
9. Þátttaka í alþjóðlegu samstarfi á starfssviði stofnunarinnar.
10. Önnur verkefni samkvæmt sérlögum, stjórnvaldsfyrirmælum eða ákvörðun ráðherra.

iII. kafli

Valdheimildir, stjórnsýsluviðurlög, gjaldtaka o.fl.

6. gr.

Valdheimildir, stjórnsýsluviðurlög, gjaldtökuheimildir, framsal eftirlits o.fl.

Um valdheimildir Loftslagsstofnunar, beitingu stjórnsýsluviðurlaga, gjaldtökuheimildir, endurgreiðslur vegna ýmiss konar kostnaðar stofnunarinnar og heimildir Loftslagsstofnunar til að gera samninga við faggilta skoðunaraðila eða aðra um framkvæmd tiltekinna verkefna eða eftirlits fer eftir ákvæðum annarra laga sem stofnunin starfar eftir.

IV. kafli

Ýmis ákvæði.

7. gr.

Gildistaka.

Lögin taka strax gildi en koma ekki til framkvæmda fyrr en 1. janúar 2025. Samhliða því að lögin koma til framkvæmda tekur Loftslagsstofnun við lögformlegu hlutverki sínu. Á sama tíma og lögin koma til framkvæmda falla úr gildi lög nr. 87/2003 um Orkustofnun.

8. gr.

Breyting á öðrum lögum.

Við gildistöku laga þessara verða eftirfarandi breytingar á öðrum lögum:

1. *Lög um Umhverfisstofnun, nr. 90/2002:*

Eftirfarandi breytingar verða á 2. mgr. 1. gr. laganna:

* 1. A. liður fellur brott.
  2. Í b. lið falla brott orðin „lögum nr. 61/1992, um sinubrennur og meðferð elds á víðavangi, með síðari breytingum“, „lögum nr. 32/1986, um varnir gegn mengun sjávar, með síðari breytingum, lögum nr. 52/1988, um eiturefni og hættuleg efni, með síðari breytingum, og „og lögum nr. 18/1996, um erfðabreyttar lífverur, með síðari breytingum“.
  3. Á eftir orðunum „náttúrustofur, með síðari breytingum“ í b. lið kemur: og.
  4. F. liður fellur brott.

1. *Lög um loftslagsmál, nr. 70/2012:*

Í stað orðsins „Umhverfisstofnun“ tvívegis í 2. mgr. 4. gr. laganna og sama orðs hvarvetna annars staðar í lögunum, að undanskildum ákvæðum III. og V. til bráðabirgða, kemur í viðeigandi beygingarfalli: Loftslagsstofnun.

1. *Lög um Hollustuhætti og mengunarvarnir, nr. 7/1998:*

a) Í stað orðsins „Umhverfisstofnun“ í 1. mgr. 3. gr. laganna og sama orðs hvarvetna annars staðar í lögunum og viðaukum laganna kemur í viðeigandi beygingarfalli: Loftslagsstofnun.

b) Í stað orðanna „Orkustofnunar og Brunamálastofnunar“ í 1. mgr. 33. gr. laganna kemur: og Húsnæðis- og mannvirkjastofnunar.

1. *Efnalög, nr. 60/2013:*

Í stað orðsins „Umhverfisstofnun“ tvívegis í 5. gr. laganna og sama orðs hvarvetna annars staðar í lögunum, að undanskildu VI. ákvæði til bráðabirgða kemur í viðeigandi beygingarfalli: Loftslagsstofnun.

1. *Erfðabreyttar lífverur, nr. 18/1996:*

Í stað orðsins „Umhverfisstofnun“ fjórum sinnum í 5. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um meðferð elds og varnir gegn gróðureldum, nr. 40/2015:*

Í stað orðsins „Umhverfisstofnun“ í 1. mgr. 5. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um meðhöndlun úrgangs, nr. 55/2003,*

Í stað orðsins „Umhverfisstofnun“ tvívegis í 2. mgr. 4. gr. laganna og sama orðs hvarvetna annars staðar í lögunum, að undanskildu ákvæði I. til bráðabirgða, kemur í viðeigandi beygingarfalli: Loftslagsstofnun.

1. *Lög um stjórn vatnamála, nr. 36/2011:*

a) Í stað orðsins „Umhverfisstofnun“ í 2. mgr. 6. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

b) Orðið „Orkustofnun“ í 2. mgr. 9. gr. laganna fellur brott.

1. *Lög um umhverfisábyrgð, nr. 55/2012,*

Í stað orðsins „Umhverfisstofnun“ þrívegis í 2. mgr. 9. gr. laganna og sama orðs hvarvetna annars staðar í lögunum og í I. viðauka laganna, kemur í viðeigandi beygingarfalli: Loftslagsstofnun.

1. *Lög um varnir gegn mengun hafs og stranda, nr. 33/2004:*

Í stað orðsins „Umhverfisstofnun“ þrívegis í 2. mgr. 4. gr. laganna og sama orðs hvarvetna annars staðar í lögunum, að undanskildum I. og II. ákvæði til bráðabirgða, kemur í viðeigandi beygingarfalli: Loftslagsstofnun.

1. *Lög um uppbyggingu og rekstur fráveitna, nr. 9/2009:*

Í stað orðsins „Umhverfisstofnun“ í 4. mgr. II. ákvæði laganna til bráðabirgða kemur: Loftslagsstofnun.

1. *Lög um eignarrétt íslenska ríkisins að auðlindum hafsbotnsins, nr. 73/1990:*
   1. Á undan 1. mgr. 2. gr. laganna koma fjórar nýjar málsgreinar, svohljóðandi: Loftslagsstofnun skal stuðla að því að rannsóknir séu gerðar á orkulindum

hafsbotnsins þannig að unnt sé að meta þær og veita stjórnvöldum ráðgjöf um skynsamlega og hagkvæma nýtingu þeirra. Loftslagsstofnun er heimilt að gera samninga við fyrirtæki eða stofnanir um slíkar rannsóknir. Leita skal staðfestingar ráðherra á samningum sem gerðir eru til lengri tíma en tveggja ára.

Loftslagsstofnun skal safna gögnum um auðlindir hafsbotnsins og miðla upplýsingum til stjórnvalda og almennings.

Loftslagsstofnun skal vinna áætlun til langs tíma um hagnýtingu auðlinda hafsbotnsins, sem skal vera hluti af áætlun um orkubúskap þjóðarinnar og hagnýtingu orkulinda og annarra jarðrænna auðlinda landsins, sbr. einnig lög um rannsóknir og nýtingu á auðlindum í jörðu og raforkulög.

Loftslagsstofnun skal stuðla að samvinnu þeirra sem sinna rannsóknum á auðlindum hafsbotnsins og samræmingu á rannsóknarverkefnum.

* 1. Í stað orðsins „Orkustofnun“ í 2. mgr. 2. gr. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.
  2. Í stað orðsins „Umhverfisstofnun“ í 1. mgr. 2 gr. laganna kemur: Loftslagsstofnun.
  3. Við 5. gr. laganna bætist ný málsgrein, svohljóðandi: Ráðherra skal í reglugerð kveða

nánar á um tegund gagna um nýtingu á auðlindum hafsbotnsins, sem skylt er að afhenda Loftslagsstofnun samkvæmt 3. mgr. 6. gr., gæði þeirra og skilafrest.

* 1. Við 6. gr. laganna bætist ný málsgrein, svohljóðandi: Til að sinna hlutverki

samkvæmt 2. mgr. 2. gr. er Loftslagsstofnun heimilt að krefjast gagna um nýtingu á auðlindum hafsbotnsins. Skylt er þeim sem stunda atvinnurekstur er varðar framangreint að afhenda stofnuninni nauðsynleg gögn innan frests sem hún tilgreinir. Sé gögnum ekki skilað innan tilgreinds frests er Loftlagsstofnun heimilt að leggja dagsektir á viðkomandi fyrirtæki eða stofnun. Dagsektir geta numið 10–100 þús. kr. á dag. Ákvörðun um dagsektir skal tilkynnt bréflega á sannanlegan hátt þeim sem hún beinist að. Ákvarðanir um að leggja á dagsektir eru aðfararhæfar. Sé sekt samkvæmt þessari grein ekki greidd innan mánaðar frá ákvörðun Loftslagsstofnunar skal greiða dráttarvexti af fjárhæð sektarinnar. Um ákvörðun og útreikning dráttarvaxta fer eftir lögum um vexti og verðtryggingu. Óinnheimtar dagsektir, sem lagðar eru á fram að efndadegi, falla ekki niður þótt aðili efni síðar viðkomandi kröfu nema Loftslagsstofnun ákveði það sérstaklega. Innheimtar dagsektir skulu renna í ríkissjóð að frádregnum kostnaði við innheimtuna.

1. *Lög um heimild fyrir ríkisstjórnina til að staðfesta fyrir Íslands hönd þrjá alþjóðasamninga um varnir gegn mengun sjávar af völdum olíu, nr. 14/1979:*

Í stað orðsins „Umhverfisstofnun“ í 4. gr. laganna kemur: Loftslagsstofnun.

1. *Lög um leit, rannsóknir og vinnslu kolvetnis, nr. 13/2001:*
2. Í stað orðsins „Orkustofnun“ í 1. mgr. 4. gr. gr. laganna og sama orðs hvarvetna annars staðar í lögunum, að undanskildu ákvæði 2. málsl. 3. mgr. 24. gr. og II. ákvæði laganna til bráðabirgða, kemur í viðeigandi beygingarfalli: Loftslagsstofnun.
3. Orðið „Umhverfisstofnunar“ í 2. mgr. 4. gr. og 4. mgr. 7. gr. laganna fellur brott.
4. 2. málsl. 3. mgr. 24. gr. laganna orðast svo: Í samráðshópnum skulu sitja 11 fulltrúar skipaðir af Húsnæðis- og mannvirkjastofnun, Geislavörnum ríkisins, Hafrannsóknastofnun, Landhelgisgæslu Íslands, Náttúrufræðistofnun Íslands, Loftslagsstofnun, Samgöngustofu, Skipulagsstofnun og Vinnueftirliti ríkisins.
5. *Lög um rannsóknir og nýtingu á auðlindum í jörðu, nr. 57/1998:*
6. Á undan 1. mgr. 4. gr. laganna koma fjórar nýjar málsgreinar, svohljóðandi:

Loftslagsstofnun skal stuðla að því að rannsóknir séu gerðar á orkubúskap

þjóðarinnar, á orkulindum landsins og á öðrum jarðrænum auðlindum þannig að unnt sé að meta þær og veita stjórnvöldum ráðgjöf um skynsamlega og hagkvæma nýtingu þeirra.

Loftslagsstofnun er heimilt að gera samninga við fyrirtæki eða stofnanir um slíkar

rannsóknir. Leita skal staðfestingar ráðherra á samningum sem gerðir eru til lengri tíma en tveggja ára.

Loftslagsstofnun skal safna gögnum um auðlindir samkvæmt lögum þessum og

nýtingu þeirra og orkubúskap landsmanna, varðveita þau og miðla upplýsingum til stjórnvalda og almennings.

Loftslagsstofnun skal vinna áætlun til langs tíma um orkubúskap þjóðarinnar og hagnýtingu orkulinda og annarra jarðrænna auðlinda landsins sem og hafsbotnsins, sbr. einnig lög um eignarétt íslenska ríkisins að auðlindum hafsbotnsins og raforkulög.

Loftslagsstofnun skal stuðla að samvinnu þeirra sem sinna rannsóknum á auðlindum í jörðu og samræmingu á rannsóknarverkefnum.

1. Í stað orðsins „Orkustofnun“ tvívegis í 1. mgr. 4. gr. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnunar.
2. Orðið „Umhverfisstofnunar“ í 4. mgr. 5. gr. og 3. mgr. 6. gr. laganna fellur brott.
3. Við 21. gr. laganna bætist ný málsgrein, svohljóðandi: Til að sinna

hlutverki samkvæmt 1. mgr. er Loftslagsstofnun heimilt að krefjast gagna um nýtingu á auðlindum samkvæmt lögum þessum. Skylt er þeim sem stunda atvinnurekstur er varðar framangreint að afhenda stofnuninni nauðsynleg gögn innan frests sem hún tilgreinir. Í reglugerð skal kveða nánar á um tegund gagna, gæði þeirra og skilafrest. Sé gögnum ekki skilað innan tilgreinds frests er Loftlagsstofnun heimilt að leggja dagsektir á viðkomandi fyrirtæki eða stofnun. Dagsektir geta numið 10–100 þús. kr. á dag. Ákvörðun um dagsektir skal tilkynnt bréflega á sannanlegan hátt þeim sem hún beinist að. Ákvarðanir um að leggja á dagsektir eru aðfararhæfar. Sé sekt samkvæmt þessari grein ekki greidd innan mánaðar frá ákvörðun Loftslagsstofnunar skal greiða dráttarvexti af fjárhæð sektarinnar. Um ákvörðun og útreikning dráttarvaxta fer eftir lögum um vexti og verðtryggingu. Óinnheimtar dagsektir, sem lagðar eru á fram að efndadegi, falla ekki niður þótt aðili efni síðar viðkomandi kröfu nema Loftslagsstofnun ákveði það sérstaklega. Innheimtar dagsektir skulu renna í ríkissjóð að frádregnum kostnaði við innheimtuna.

1. *Lög um ráðstafanir gegn umhverfismengun af völdum einnota umbúða fyrir drykkjarvörur, nr. 52/1989:*

Í stað orðsins „Umhverfisstofnunar“ í 2. mgr. 4. gr. laganna kemur: Loftslagsstofnunar.

1. *Lög um úrvinnslugjald, nr. 162/2002:*

Í stað orðsins „Umhverfisstofnunar“ í 10. gr. b laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnunar.

1. *Vatnalög, nr. 15/1923:*

Í stað orðsins „Orkustofnun“ tvívegis í 2. mgr. 143. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um verndar- og orkunýtingaráætlun, nr. 48/2011:*

a) Í stað orðsins „Orkustofnun“ í 1. málsl. 2. mgr. 9. gr. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

b) Í stað orðsins „Umhverfisstofnun“ í 2. mgr. 10. gr. laganna kemur: Loftslagsstofnun.

1. *Raforkulög, nr. 65/2003:*
2. Í stað orðsins „Orkustofnun“ í 2. mgr. 5. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.
3. Í stað heitisins „Raforkuskýrsla“ í 39. gr. laganna skal heiti greinarinnar vera:

Raforkuskýrsla o.fl.

1. Við 39. gr. laganna bætast þrjár nýjar málsgreinar, svohljóðandi: Loftslagsstofnun skal safna gögnum um orkulindir og aðrar jarðrænar auðlindir,

nýtingu þeirra og orkubúskap þjóðarinnar og landsmanna, varðveita þau og miðla upplýsingum til stjórnvalda og almennings, sbr. einnig lög um rannsóknir og nýtingu á auðlindum úr jörðu og lög um eignarétt íslenska ríkisins að auðlindum hafsbotnsins.

Loftslagsstofnun vinnur áætlun til langs tíma um orkubúskap þjóðarinnar og

hagnýtingu orkulinda og annarra jarðrænna auðlinda landsins, sbr. einnig lög um rannsóknir og nýtingu á auðlindum í jörðu og lög um eignarétt íslenska ríkisins að auðlindum hafsbotnsins.

Til að sinna hlutverki sínu skv. 2. mgr. er Loftslagsstofnun heimilt að krefjast gagna

sem varðar nýtingu á jarðrænum auðlindum, orkuframleiðslu og orkunotkun. Skylt er þeim sem stunda atvinnurekstur er varðar framangreint að afhenda stofnuninni nauðsynleg gögn innan frests sem hún tilgreinir. Í reglugerð skal kveða nánar á um tegund gagna, gæði þeirra og skilafrest. Sé gögnum ekki skilað innan tilgreinds frests er Loftlagsstofnun heimilt að leggja dagsektir á viðkomandi fyrirtæki eða stofnun. Dagsektir geta numið 10–100 þús. kr. á dag. Ákvörðun um dagsektir skal tilkynnt bréflega á sannanlegan hátt þeim sem hún beinist að. Ákvarðanir um að leggja á dagsektir eru aðfararhæfar. Sé sekt samkvæmt þessari grein ekki greidd innan mánaðar frá ákvörðun Loftslagsstofnunar skal greiða dráttarvexti af fjárhæð sektarinnar. Um ákvörðun og útreikning dráttarvaxta fer eftir lögum um vexti og verðtryggingu. Óinnheimtar dagsektir, sem lagðar eru á fram að efndadegi, falla ekki niður þótt aðili efni síðar viðkomandi kröfu nema Loftslagsstofnun ákveði það sérstaklega. Innheimtar dagsektir skulu renna í ríkissjóð að frádregnum kostnaði við innheimtuna.

1. *Lög um endurnýjanlegt eldsneyti í samgöngum á landi, nr. 40/2013:*

Í stað orðsins „Orkustofnun“ þrívegis í 5. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um jöfnun kostnaðar við dreifingu raforku, nr. 98/2004:*

Í stað orðsins „Orkustofnun“ í 2. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um jöfnun og lækkun hitunarkostnaðar, nr. 53/1980:*

Í stað orðsins „Orkustofnun“ í 9. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um niðurgreiðslur húshitunarkostnaðar, nr. 78/2002:*

Í stað orðsins „Orkustofnun“ í 1. mgr. 3. gr. laganna og sama orðs hvarvetna annars staðar í lögunum, að undanskildu III. ákvæði til bráðabirgða, kemur í viðeigandi beygingarfalli: Loftslagsstofnun.

1. *Orkulög, nr. 58/1967:*

Í stað orðsins „Orkustofnun“ tvívegis í 82. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um orkusjóð, nr. 76/2020:*

Í stað orðsins „Orkustofnun“ í 3. mgr. 3. gr. og 2. mgr. 4. gr. laganna kemur: Loftslagsstofnun.

1. *Lög um skattlagningu á kolvetnisvinnslu, nr. 109/2011:*

Í stað orðsins „Orkustofnun“ tvívegis í 5. mgr. 7. gr. laganna kemur: Loftslagsstofnun.

1. *Lög um upprunaábyrgð á raforku sem framleidd er með endurnýjanlegum orkugjöfum o.fl., nr. 30/2008:*

Í stað orðsins „Orkustofnun“ í 6. tölul. 2. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um virðisaukaskatt, nr. 50/1988:*

Í stað orðsins „Orkustofnun“ í 9. mgr. 42. gr. laganna kemur: Loftslagsstofnun.

1. *Lög um aðbúnað, hollustuhætti og öryggi á vinnustöðum, nr. 46/1980:*

Í stað orðsins „Umhverfisstofnun“ í 1. mgr. 51. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um almannavarnir, nr. 82/2008:*

Eftirfarandi breytingar verða á 2. mgr. 4. gr. laganna:

a) Í stað orðsins „Umhverfisstofnunar“ í 2. tölul. kemur: Loftslagsstofnunar.

b) Orðin „Orkumálastjóri og“ í 4. tölul. falla brott.

1. *Lög um brunavarnir, nr. 75/2000:*

Í stað orðsins „Umhverfisstofnun“ í 4. mgr. 11. gr. laganna kemur: Loftslagsstofnun.

1. *Lög um fiskeldi, nr. 71/2008:*

Í stað orðsins „Umhverfisstofnun“ í 1. mgr. 10. gr. a laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Hafnalög, nr. 61/2003:*

Í stað orðsins „Umhverfisstofnun“ í 2. mgr. 21. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um markaði fyrir fjármálagerninga, nr. 115/2021:*

Í stað orðsins „Umhverfisstofnun“ tvívegis í 6. mgr. 135. gr. laganna kemur: Loftslagsstofnun.

1. *Skipalög, nr. 66/2021:*

Í stað orðsins „Umhverfisstofnun“ í 2. mgr. 37. gr. laganna kemur: Loftslagsstofnun.

1. *Sóttvarnalög, nr. 19/1997:*

Í stað orðsins „Umhverfisstofnun“ í 2. mgr. 11. gr. laganna og sama orðs hvarvetna annars staðar í lögunum kemur í viðeigandi beygingarfalli: Loftslagsstofnun.

1. *Lög um tóbaksvarnir, nr. 6/2002:*

Í stað orðsins „Umhverfisstofnunar“ í 1. mgr. 17. gr. laganna kemur: Loftslagsstofnunar.

1. *Lög um öryggi net- og upplýsingakerfa mikilvægra innviða, nr. 78/2019:*

Eftirfarandi breytingar verða á 1. mgr. 11. gr. laganna:

a) A. liður verður svohljóðandi: Loftslagsstofnunar vegna orku- og hitaveitna og vatnsveitna.

b) E. liður fellur brott.

1. *Lög um lax- og silungsveiði, nr. 61/2006:*

Í stað orðsins „Umhverfisstofnunar“ í 25. gr. laganna kemur: Loftslagsstofnunar.

1. *Lög um skeldýrarækt, nr. 90/2011:*

a) Orðið „Orkustofnunar“ í 2. mgr. 5. gr. og sama orð annars staðar í lögunum fellur brott.

b) Í stað orðsins „Umhverfisstofnunar“ í 2 mgr. 5. gr. laganna og sama orðs hvarvetna annars staðar í lögunum kemur: Loftslagsstofnunar.

1. *Lög um skipulag haf- og strandsvæða, nr. 88/2018:*

Í stað orðanna „Orkustofnun, Samgöngustofa, Umhverfisstofnun“ í 6. gr. laganna kemur: Loftslagsstofnun, Samgöngustofa.

1. *Skipulagslög, nr. 123/2010:*

Í stað orðsins „Umhverfisstofnunar“ í 2. mgr. 13. gr. laganna kemur: Loftslagsstofnunar.

Ákvæði til bráðabirgða.

1. Starfsfólk stofnana sem sinnt hafa þeim verkefnum sem munu heyra undir Loftslagsstofnun samkvæmt lögum þessum þegar viðkomandi stofnanir verða lagðar niður, skal eiga forgangsrétt til starfa í Loftslagsstofnun þegar hún tekur til starfa. Ákvæði 7. gr. laga nr. 70/1996, um réttindi og skyldur starfsmanna ríkisins, gilda ekki um störf sem ráðið er í samkvæmt þessu ákvæði.
2. Þrátt fyrir ákvæði 8. gr. er ráðherra heimilt að skipa forstjóra Loftslagsstofnunar við gildistöku þessara laga og skal hann vinna með umhverfis-, orku- og loftslagsráðuneytinu að undirbúningi að framkvæmd laganna, þ.m.t. ráðningu starfsfólks.

Greinargerð.

**1. Inngangur.**

Umhverfis- orku- og loftlagsráðherra kynnti sumarið 2022 verkefni sem fólst í því að við að greina tækifæri til endurskipulagningar á stofnanakerfi umhverfis-, orku- og loftslagsráðuneytisins. Samkvæmt núverandi stöðu eru stofnanir ráðuneytisins 13 með um 600 starfsmenn á yfir 40 starfsstöðvum víða um land. Verkefnið var sóknarmiðað og unnið á grundvelli áherslna ráðherra í umhverfis-, orku- og loftslagsmálum og áherslum stjórnvalda um einföldun stofnanakerfisins. Miðaði verkefnið að því að skapa vettvang fyrir kraftmikið fagstarf og árangur. Hvað varðar áherslur um einföldun stofnanakerfisins var m.a. horft til vinnu starfshóps fjármála- og efnahagsráðherra, sem skipaður var 2022, um einföldun á stofnanakerfinu, en honum var m.a. ætlað að bæta þjónustu, auka skilvirkni og auðvelda stafræna þróun ríkisins. Einnig var höfð til viðmiðunar skýrsla Ríkisendurskoðunar til Alþingis frá árinu 2021: „Stofnanir ríkisins. Fjöldi, stærð og stærðarhagkvæmni“ þar sem m.a. kemur að Ríkisendurskoðun telur mikilvægt að stjórnvöld fylgi eftir og taki afstöðu til tillagna sem lagðar hafa verið fram í fjölda skýrslna um aukið samstarf og jafnvel sameiningu ríkisstofnana frá miðjum 10. áratugi síðustu aldar.

Verkefni þetta hófst þegar umhverfis-, orku- og loftslagsráðuneytið fundaði með forstöðumönnum stofnana ráðuneytisins í júní 2022 á Þingvöllum. Á fundinum kom fram að hugsunin væri sú að nýta þekkingu, innviði og þær greiningar sem nú þegar hafa verið gerðar og að áhersla væri lögð á í vinnunni að auka samþættingu stefnumótunar og áætlanagerðar. Lögð var áhersla á gott samstarf við forstöðumenn í greiningarferlinu sem og annað starfsfólk stofnana ráðuneytisins. Í kjölfarið setti ráðuneytið af stað frumathugun með gagnaöflun og fjölda vinnufunda. Í þeirri vinnu áttu sér stað gagnlegar umræður og þróaðist verkefnið áfram með þéttri aðkomu starfsfólks ráðuneytisins og stofnana. Til skoðunar voru öll verkefni stofnana ráðuneytisins og voru þau flokkuð í 3 verkefnahópa þar sem skýr kjarnahæfni var skilgreind í hverjum verkefnahópi út frá eðli verkefna, árangurslyklum og áherslum. Í fyrsta lagi var um að ræða vernd og sjálfbæra umgengni, í öðru lagi rannsóknir, mælingar og vöktun og í þriðja lagi stjórnsýslu. Byggði tillagan á þróaðri útgáfu þessarar nálgunar. Í greiningunni voru áherslur ráðuneytisins kortlagðar sem og framtíðarsýn og helstu markmið málaflokka. Einnig var farið yfir önnur markmið ráðuneytisins og stjórnvalda. Fyrir hvert markmið voru settir fram hvatar, framtíðarsýn, markmið og árangurslyklar. Í ágúst 2022 var netkönnun gerð til að kanna viðhorf starfsfólks stofnana til sameiningar stofnana og/eða samþættingu verkefna stofnana. Könnunin var lögð fyrir 470 starfsfólk sem komu úr öllum stofnunum. Fjöldi þeirra sem svaraði var 346 eða 74%. Útkoman úr könnunni leiddi í ljós jákvætt viðhorf þar sem 48,2% taldi að mikil eða mjög mikil tækifæri lægu í sameiningu stofnana.

Frumathuguninni lauk með því að stýrihópur ráðuneytisins skilaði ráðherra greinargerð í desember 2022. Ráðuneytisstjóri umhverfis-, orku- og loftslagsráðuneytisins stýrði stýrihópnum en auk hans sátu í hópnum verkefnastjóri, annað starfsfólk ráðuneytisins og ráðgjafar. Í greinargerð stýrihópsins voru lagðar fram tillögur um breytingar á stofnanaskipulagi. Tillögurnar fólu í sér 3 öflugar stofnanir í stað 10, sem bæru ábyrgð á helstu málaflokkum ráðuneytisins. Lögð var til ný Loftslagsstofnun þar sem sameinaðar yrðu Orkustofnun og sá hluti af starfsemi Umhverfisstofnunar sem lýtur að stjórnsýslustarfsemi stofnunarinnar í umhverfis- og loftslagsmálum eins og nánar er tilgreint í frumvarpi þessu. Í öðru lagi var lögð til ný Náttúruverndar- og minjastofnun þar sem sameinaðar yrðu eftirtaldar stofnanir: Vatnajökulsþjóðgarður, Þjóðgarðurinn á Þingvöllum, Minjastofnun og sá hluti Umhverfisstofnunar er lýtur að náttúruvernd. Í þriðja lagi lagði stýrihópurinn til stofnun nýrrar Náttúruvísindastofnunar þar sem sameinaðar yrðu Náttúrufræðistofnun Íslands, Veðurstofa Íslands, Náttúrurannsóknarmiðstöðin við Mývatn, Landmælingar Íslands og Íslenskar orkurannsóknir. Umhverfis-, orku- og loftslagsráðherra tók ákvörðun í febrúar 2023 um að framfylgja tillögum stýrihópsins. Í júlí 2023 var þó tekin ákvörðun um að fresta áformum um nýja Náttúruvísindastofnun þar sem sá hluti er varðar ÍSOR og Veðurstofu Íslands þarfnast frekari skoðunar við, einkum í tengslum við sérstöðu ÍSOR. Í fyrsta áfanga er því nú gert ráð fyrir sameiningu Náttúrufræðistofnunar Íslands, Náttúrurannsóknarstöðvarinnar við Mýtvatn og Landmælinga Íslands. Í frumvarpi því sem hér er lagt fram er lagt til að til verði ný Loftslagsstofnun sem taki við starfsemi Orkustofnunar og hluta af starfsemi Umhverfisstofnunar.

**2. Tilefni og nauðsyn lagasetningar.**

Tilefni þess að lagt var af stað í greiningu á tækifærum til endurskipulagningar á stofnanakerfi umhverfis-, orku- og loftslagsráðuneytisins var m.a. mikill fjöldi stofnana ráðuneytisins, sem eru flestar nokkuð litlar að umfangi og með einungis 20-50 starfsmenn. Ljóst er að almennt fylgir sameiningum stofnana nokkurt hagræði í rekstri en aðaláhersla var í vinnunni lögð á að skapa vettvang fyrir kraftmeira fagstarf og árangur, þ.e. að auka getu rekstrareininga til að vinna að markmiðum með auknum gæðum með skilvirkni og hagkvæmni að leiðarljósi til lengri tíma. Í því sambandi var litið til áherslna um einföldun stofnanakerfisins eins og fram kemur í inngangskafla greinargerðar með frumvarpi þessu. Helstu markmið verkefnis um breytt stofnanaskipulag voru nánar tiltekið eftirfarandi:

* + Að til yrðu stærri og kröftugi stofnanir sem efla þekkingar- og lærdómssamfélag sérfræðinga.
  + Að samnýta þekkingu, innviði og gögn.
  + Að til yrðu faglega spennandi og áhugaverðir vinnustaðir.
  + Skapa meiri sveigjanleika stofnana til að takast á við umfangsmikil og flókin verkefni.
  + Aukin samþætting stefnumótunar, einfaldari áætlanagerð og aukin rekstrarhagkvæmni.
  + Betri umgjörð mannauðsmála og stuðningur við öflugt þverfaglegt teymisstarf.
  + Að fjölga störfum á landsbyggðinni og störfum óháð staðsetningu með sveigjanlegum starfsstöðvum í kjörnum sem dreifast um landið.
  + Að styðja við starfseiningar sem tryggja stöðugar umbætur og nýsköpun í opinberum rekstri.
  + Aukinn árangur með stafrænni umbreytingu.
  + Að bregðast við kröfu um áreiðanlegri, skilvirkari og aðgengilegri þjónustu.
  + Aukinn samfélagslegur ávinningur.

Til að ný Loftslagsstofnun geti orðið að veruleika þarf að fella úr gildi eða breyta lögum sem gilda um Orkustofnun og hluta Umhverfisstofnunar og þeim lögum sem kveða á um tiltekin hlutverk og verkefni sem þessar stofnanir hafa með höndum. Þá þarf að leggja fram til samþykktar Alþingis frumvarp með heildarlögum um Loftslagsstofnun.

**3. Meginefni frumvarpsins.**

Efnisatriði frumvarpsins.

Frumvarpið felur í sér tillögu að nýrri Loftslagsstofnun sem er fyrst og fremst ætlað að fara með stjórnsýslu loftslags, umhverfis- og orkumála og málefni auðlindanýtingar samkvæmt þeim lögum sem kveða á um þau málefni. Samhliða er lagt til að Orkustofnun og sá hluti af starfsemi Umhverfisstofnunar, sem ný Loftlagsstofnun tekur yfir, verði lagðar niður. Í frumvarpinu er fjallað um yfirstjórn ráðherra og skipan og hlutverk forstjóra Loftslagsstofnunar í I. kafla frumvarpsins. Í II. kafla er fjallað um meginhlutverk Loftslagsstofnunar, þau svið og málefni sem henni er ætlað að fara með og helstu verkefni hennar. Þá er sérstaklega fjallað um hlutverk Raforkueftirlitsins, sem ber að aðgreina frá annarri starfsemi stofnunar og tryggja sjálfstæði í störfum til að uppfylla skuldbindingar Íslands gagnvart EES samningnum. Í III. kafla er að finna almennt ákvæði sem minnir á þær heimildir sem Loftslagsstofnun er ætlað að hafa samkvæmt ákvæðum annarra sérlaga, sem tengjast stjórnsýslu- og eftirlitshlutverki stofnunarinnar. Um er að ræða ýmsar valdheimildir, heimildir til að beita stjórnsýsluviðurlögum, gjaldtökuheimildir stofnunarinnar og heimildir til að krefjast endurgreiðslu vegna ýmiss kostnaðar. Einnig heimildir til að fela öðrum aðilum framkvæmd tiltekinna verkefna eða eftirlits. Í ljósi þess að bæði Orkustofnun og Umhverfisstofnun starfa samkvæmt nokkrum fjölda laga eru í frumvarpinu lagðar til breytingar á þeim lögum sem um er að ræða til að færa hlutverk þessara stofnana og verkefni til Loftslagsstofnunar, sbr. 10. gr. frumvarpsins.

Markmið endurskipulagningar stofnanakerfis umhverfis-, orku- og loftslagsráðuneytis.

Greiningarvinna umhverfis-, orku- og loftslagsráðuneytisins leiddi í ljós samlegð með starfsemi Orkustofnunar og þeim hluta Umhverfisstofnunar er lýtur að umhverfis- og loftslagsmálum. Í starfsemi þessara stofnana eiga við megináherslur ráðuneytisins um að minnka losun og auka bindingu kolefnis, tryggja orku til orkuskipta, orkuöryggi og jafnt aðgengi að orku á landsvísu, að efla hringrásarhagkerfið og tryggja sjálfbæra nýtingu og heilnæmt umhverfi fyrir íbúa. Stofnanir þessar eru fyrst og fremst stjórnsýslustofnanir og þurfa að búa yfir öflugri stjórnsýslu, annast birtingu upplýsinga, stafræna miðlun og fræðslu og hagnýtingu rannsókna. Greiningin leiddi í ljós að megintilgangur nýrrar Loftslagsstofnunar yrði að stuðla að því að markmið stjórnvalda um loftslagsmál gengi eftir auk þess að leggja áherslu á sjálfbæra og ábyrga nýtingu auðlinda með náttúruvernd og lágmörkuð umhverfisáhrif að leiðarljósi. Í því sambandi er góð þjónusta nýrrar stofnunnar lykilatriði með ráðgjöf, skýrri upplýsingamiðlun og skilvirkum ferlum.

Greiningarvinna leiddi í ljós ýmis konar ávinning af sameiningu sem lýtur að faglegum viðfangsefnum, mannauði og þekkingu, fjármagni, innri virkni og þjónustu. Hvað varðar fagleg viðfangsefni þá er ávinningurinn af sameiningu talinn eftirfarandi: Skýr kjarni í starfsemi stofnana sem skapar aukin tækifæri faglega til þróunar og nýsköpunar og eflingar og árangurs, stærri vinnustaðir sem geta fremur tekist á við stórar áskoranir og umhverfi stöðugrar þróunar og markvissara þverfaglegt samstarf innan stofnana og þeirra í milli. Í tengslum við mannauð og þekkingu þá má gera ráð fyrir að sameiningin leiði til aukinnar hæfni, getu og sérhæfingar og eftirsóknarverðari og fjölbreyttari vinnustaða þar sem aukin tækifæri verða til starfsþróunar. Hvað varðar fjármagn þá má gera ráð fyrir að frekar verði tryggt að nýting fjármagns verði í takt við áherslur, um verði að ræða einfaldari fjárlagagerð og aukin rekstrarhagkvæmni auk betri nýtingar á húsnæði. Í tengslum við innri virkni þá má gera ráð fyrir að skýrari tenging á starfsemi stofnana verði við stefnu ráðuneytisins, aukin tækifæri til einföldunar á regluverki og að sameiningin myndi leiða til aukinnar skilvirkni og framleiðslu, tækifæri væru til aukinnar upplýsingagjafar, gagnsæi og aðgengi að gögnum og að um yrði að ræða samþættingu krafta, þekkingar og fjármagns til að mæta loftslagsáskorunum og öðrum brýnum viðfangsefnum. Aukin tækifæri fælust þá í betri þjónustu með skilvirkari og einfaldari stjórnsýslu, færri snertiflötum og stafrænni þróun og lausnum.

Gildandi lög og reglur sem varða stofnun Loftslagsstofnunar.

Sá hluti Umhverfisstofnunar sem lagt er til að sameinist Orkustofnun í nýrri Loftslagsstofnun fer með framkvæmd og annast eftirlit að hluta eða öllu leyti með framkvæmd eftirtaldra laga:

* + Laga nr. 7/1998, um hollustuhætti og mengunarvarnir,
  + efnalaga, nr. 61/2013,
  + laga nr. 18/1996, um erfðabreyttar lífverur,
  + laga nr. 70/2012, um loftslagsmál,
  + laga nr. 55/2003, um meðhöndlun úrgangs,
  + laga nr. 36/2011, um stjórn vatnamála,
  + laga nr. 55/2012, um umhverfisábyrgð,
  + laga nr. 33/2004, um varnir gegn mengun hafs og stranda,
  + laga nr. 14/1979, um heimild fyrir ríkisstjórnina til að staðfesta fyrir Íslands hönd þrjá alþjóðasamninga um varnir gegn mengun sjávar af völdum olíu og
  + laga nr. 17/2000, um framkvæmd samnings um bann við þróun, framleiðslu, söfnun og notkun efnavopna og um eyðingu þeirra.

Viðkomandi hluti Umhverfisstofnunar fer einnig með hlutverk eða verkefni samkvæmt öðrum lögum á málefnasviði umhverfis-, orku- og loftslagsráðuneytis: Lögum nr. 40/2015 um meðferð elds og varnir gegn gróðureldum, lögum nr. 9/2009, um uppbyggingu og rekstur fráveitna, lögum nr. 52/1989, um ráðstafanir gegn umhverfismengun af völdum einnota umbúða fyrir drykkjarvörur og lögum nr. 162/2002, um úrvinnslugjald.

Umhverfisstofnun fer einnig með hlutverk og annast tiltekin verkefni samkvæmt lögum á málefnasviði annarra ráðuneyta, sbr. lögum nr. 71/2008 um fiskeldi, lögum nr. 46/1980, um aðbúnað, hollustuhætti og öryggi á vinnustöðum, lögum nr. 82/2008, um almannavarnir, hafnalögum, nr. 61/2003, lögum nr. 6/2002, um tóbaksvarnir og lögum nr. 78/2019, um öryggi net- og upplýsingakerfa mikilvægra innviða, nr. 78/2019.

Auk þessa er í ýmsum lögum kveðið er á um að afla beri umsagna Umhverfisstofnunar eða eiga samráð við stofnunina, sbr. lögum nr. 73/1990, um eignarrétt íslenska ríkisins að auðlindum hafsbotnsins, lögum nr. 13/2001, um leit, rannsóknir og vinnslu kolvetnis, lögum nr. 57/1998 um rannsóknir og nýtingu á auðlindum úr jörðu, lögum nr. 75/2000, um brunavarnir, lögum nr. 88/2018, um skipulag haf- og strandsvæða, skipalögum, nr. 66/2021 og sóttvarnalögum, nr. 19/1997.

Orkustofnun fer með framkvæmd og annast eftirlit að hluta eða öllu leyti með framkvæmd eftirtaldra laga:

* + Raforkulaga, nr. 65/2003,
  + laga nr. 13/2001, um leit, rannsóknir og vinnslu kolvetnis,
  + laga nr. 57/1998 um rannsóknir og nýtingu á auðlindum í jörðu,
  + laga nr. 73/1990, um eignarrétt íslenska ríkisins að auðlindum hafsbotnsins,
  + vatnalaga, nr. 15/1923,
  + laga nr. 40/2013, um endurnýjanlegt eldsneyti í samgöngum á landi,
  + laga nr. 98/2004, um jöfnun kostnaðar við dreifingu raforku,
  + laga nr. 78/2002 , um niðurgreiðslur húshitunarkostnaðar og
  + laga nr. 30/2008, um upprunaábyrgð á raforku sem framleidd er með endurnýjanlegum orkugjöfum.

Orkustofnun annast verkefni samkvæmt öðrum lögum á málefnasviði umhverfis-, orku- og loftslagsráðuneytis: Orkulögum, nr. 58/1967, lögum nr. 76/2020, um orkusjóð, lögum nr. 48/2011, um verndar- og orkunýtingaráætlun, lögum nr. 53/1980, um jöfnun og lækkun hitunarkostnaðar, lögum nr. 82/2008, um almannavarnir og lögum nr. 78/2019, um öryggi net- og upplýsingakerfa mikilvægra innviða, nr. 78/2019.

Auk þessa er kveðið á um af afla þurfi umsagnar Orkustofnunar eða eiga samráð við stofnunina í nokkrum lögum, sbr. lögum nr. 88/2018, um skipulag haf- og strandsvæða lögum nr. 109/2011, um skattlagningu á kolvetnisvinnslu og lögum nr. 50/1988, um virðisaukaskatt.

Í frumvarpinu er gert ráð fyrir niðurfellingu á lögum nr. 87/2003, um Orkustofnun, og þeim hluta laga nr. 90/2002, um Umhverfisstofnun sem varðar þann hluta stofnunarinnar sem lagt er til að falli undir nýja Loftslagsstofnun.

**4. Samræmi við stjórnarskrá og alþjóðlegar skuldbindingar.**

Frumvarpið gaf ekki tilefni til skoðunar á samræmi við stjórnarskrá og alþjóðlegar skuldbindingar.

**5. Samráð.**

Áform um lagasetningu vegna sameiningar viðkomandi stofnana fóru í innra samráð í maí 2023 og í ytra samráð í samráðsgátt stjórnvalda í maí til júní 2023. Ráðuneytinu bárust alls 20 umsagnir um áformin. Byggðaráð Skagafjarðar lítur áformin jákvæðum augum og bendir á tækifæri í eflingu á starfsemi Minjastofnunar í Skagafirði. Umsögn Fljótsdalshrepps er einnig jákvæð og bendir sveitarfélagið á að skipulag Vatnajökulsþjóðgarðs hafi reynst vel og að tækifæri séu til að efla byggðir umhverfis þjóðgarðinn. Ráðuneytinu barst þá umsögn frá Magnúsi Jónssyni, fyrrverandi veðurstofustjóra, þar sem aðallega er fjallað um áform um nýja Náttúruvísindastofnun. Í umsögninni kemur fram gagnrýni á að sameining stofnana yfir ráðuneyti sé ekki nefnd í áformaskjali auk þess sem segir að heitið Loftslagsstofnun sé ekki lýsandi fyrir þá áformuðu stofnun. Jón Gunnar Ottósson, fyrrverandi forstjóri Náttúrufræðistofnunar Íslands, fjallar í umsögn sinni einnig um áform um nýja Náttúruvísindastofnun og gerir athugasemdir við heitið Loftslagsstofnun sem og að áformin nái ekki einnig til stofnana annarra ráðuneyta. Í umsögn Félags fornleifafræðinga segir að ekki verði séð að ábendingar Ríkisendurskoðunar hafi verið hafðar til hliðsjónar að öllu leyti auk þess sem skortur hafi verið á samráði og rökstuðningi fyrir áformunum. Umsögnin er að öðru leyti bundin við áform um nýja Náttúruverndar- og minjastofnun. Umsögn Kristínar Huldar Sigurðardóttur, fyrrverandi forstjóra Minjastofnunar, er einnig bundin við áform um Náttúruverndar- og minjastofnun. Í umsögn Andrésar Skúlasonar, formanns fornminjanefndar, koma fram athugasemdir við að ekki hafi verið unnið frekar með hugmyndir um aukið samstarf stofnana. Þar er gagnrýnd sú nálgun að sameina stofnanir sökum stærðar þeirra þar sem þær séu eðlisólíkar og undirmannaðar. Í umsögninni er bent á að ekki liggi fyrir hvernig eigi að efla stofnanir og að tölur um sparnað séu órökstuddar. Þá er gagnrýnt að Úrvinnslusjóður og stofnun Vilhjálms Stefánssonar séu ekki með í áformunum. Að mati umsagnaraðila gætu áformin leitt til uppsagna margra sérfræðinga, sem mundi leiða til þess að þekking tapaðist. Þá hefði verið þörf á ýtarlegri samrunaáætlun og vísi að skipuriti fyrir nýjar stofnanir. Skortur hafi verið á samráði og ekki lýst ýtarlega mati á áhrifum. Skoðanakönnun meðal starfsmanna stofnana hafi þá verið oftúlkuð hvað varði afstöðu til sameininga. Þá hafi heitið Loftslagsstofnun of afmarkaða skírskotun.  Að mati Samtaka atvinnulífsins og Samtaka iðnaðarins fela áformin í sér mikilvægar breytingar í þágu hagræðingar og aukinnar skilvirkni, sem setji gott fordæmi. Hvetja samtökin til endurskipulagningar og aukinnar skilvirkni eftirlits og að dregið verði úr opinberum samkeppnisrekstri og útvistun verkefna aukin. Í umsögninni er sérstaklega nefnt að Loftlagsstofnun feli í sér tækifæri til einfaldari stjórnsýslu. Í umsögn Landverndar eru faglegar forsendur Loftslagsstofnunar dregnar í efa og talið að áformin séu of mikið bundin við stofnanir ráðuneytisins. Segir þar að markmið sameiningar séu eingöngu á grundvelli rekstrar og byggðarþróunar. Bent er það tryggja þurfi að ekki verði rof á lykilstarfsemi stofnana við sameiningar og að tryggja þurfi fagfólki áframhaldandi starf og að þekking og reynsla glatist ekki. Segir þá að til að Loftslagsstofnun standi undir nafni þurfi hún að sinna fleiri loftslagstengdum verkefnum. Einnig er varað við því að aðaláhersla nýrrar stofnunar verði í orkumálum. Landvernd telur þá að sameina eigi Úrvinnslusjóð og Umhverfisstofnun eða tryggja skýrt eftirlitshlutverk síðarnefndrar stofnunar með þeirri fyrri. Þá sé óskýr ástæðan fyrir því að Stofnun Vilhjálms Stefánssonar sé ekki með í sameiningaráformum. Að mati Landverndar er rétt að byrja á því að sameina stofnanir á sviði náttúruverndar. Í umsögn Viðskiptaráðs er sameiningaráformum fagnað og hvatt til frekari sameininga. Í því sambandi er vísað til kostnaðar við umfangsmikið stofnanakerfi og bent á að áformin samræmist þróun í Evrópu. Í umsögn Jarðborana hf. er eingöngu fjallað um sameiningaráform er lúta að ÍSOR og Náttúruvísindastofnun. Samtök heilbrigðiseftirlitssvæða telja ýmislegt jákvætt við áformin. Þau telja heiti Loftslagsstofnunar hins vegar ekki heppilegt. Að mati samtakanna ætti áhersla að vera á skilvirka stjórnsýslu, vel útfærð markmið og skýra verkaskiptingu auk þess sem þau leggja áherslu á mikilvægi heilbrigðiseftirlits og samráðs við sveitarfélög og heilbrigðisnefndir í sameiningarferlinu. Að mati heilbrigðiseftirlits Reykjavíkur er samruni Umhverfisstofnunar og Orkustofnunar ekki æskilegur þar sem slíkt geti leitt til árekstra vegna mismunandi hlutverks þessara stofnana. Í umsögninni er lögð áhersla á mikilvægi heilbrigðiseftirlits. Fjórðungssamband Vestfirðinga kveðst í umsögn sinni styðja áformin og lítur þar til byggðarsjónarmiða. Leggur fjórðungssambandið áhersla á eflingu atvinnustarfsemi á Vestfjörðum og telur að markmið sameiningar eigi að tengja við markmið og aðgerðir Byggðaáætlunar. Að þeirra mati eru einnig tækifæri í samþættingu og samstarfi annarra stofnana sem og ráðuneyta. Í umsögn Sambands íslenskra sveitarfélaga segir að sameiningar séu farsælt skref til að tryggja heilbrigða stjórnsýslu og gott samstarf stofnana og sveitarfélaga. Huga þurfi vel að þekkingu og mannauði og leggja áherslu á samráð við heilbrigðiseftirlitið. Huga þurfi þá að lykilverkefnum, m.a. þeim er lúta að heilbrigðiseftirliti og finna sameiginlegum verkefnum sambandsins og Umhverfisstofnunar farveg. Þá þurfi stjórnsýsla að vera skilvirk og stafræn og leiðsagnarhlutverk stofnana að haldast. Í umsögn Landsnets er bent á að í áformaskjali sé ekki vikið að markmiðum tengdum orkumálum, áformum um sjálfstæði raforkueftirlitsins og áhrifum á Orkustofnun. Bendir Landsnet á að efla þurfi starfsemi Orkustofnunar. Samorka telur í umsögn sinni að mikilvægt sé að tryggja að orku- og veitumál fái nægjanlegt vægi í nýrri Loftslagsstofnun og vísa til einföldunar leyfisveitinga, eftirlits og grunnrannsókna. Tryggja beri þekkingu innan stofnana og styrkja uppbyggingu flutnings- og dreifikerfa. Í umsögninni eru gerðar athugasemdir við heiti Loftslagsstofnunar. Í umsögn Landsvirkjunar er áformum um nýja Loftslagsstofnun fagnað og bent á að eitt stærsta verkefni hennar séu orkuskipti. Að mati Landsvirkjunar leiða áformin til aukinnar skilvirkni og gagnsæi og bæta upplýsingaflæði. Bent er á mikilvægi jafnvægis milli nýtingar og verndar og hvatt til þess að regluverk verði skýrt og ábyrgð skýr. Félag íslenskra náttúrufræðinga bendir á mikilvægi samstarfs við verkalýðshreyfinguna og aðra hagsmunaaðila. Kveðst félagið ekki gera athugasemdir við áformin ef réttum ferlum og ákvæðum laga sé fylgt. Lögð er áhersla á mannauðinn og að verklag og framkvæmd sé fyrirsjáanleg. Mikilvægt sé að frumvörp um sameiningar liggi fyrir áður en framkvæmd sameiningar eigi sér stað. Kveðst félagið gera ráð fyrir að starfsfólk gangi til sömu starfa eftir samruna og fyrir hann. Skýrt þurfi að vera hvort öllum verði boðið starf eða geti sótt um starf og er bent á að ekkert liggi fyrir um starfskjör starfsfólks. Halda þurfi til haga hvers konar áunninn réttindi starfsfólks haldist. Í umsögninni er lagt til að um verði að ræða aðlögunartíma í frumvörpum um nýjar stofnanir eftir að lögin hafi tekið gildi. Að lokum er í umsögn umhverfis- og framkvæmdanefndar Ísafjarðarbæjar lögð áhersla á að staðinn verði vörður um starfsstöðvar á Vestfjörðum og að stofnanir verði styrktar.

Umhverfis-, orku- og loftslagsráðuneytið fagnar því hversu margir umsagnaraðilar taka jákvætt í sameiningaráformin. Nokkuð er vikið að heitinu Loftslagsstofnun í umsögnum og áformar ráðuneytið að gaumgæfa vel allar ábendingar um heiti hennar, m.a. þær sem fram koma í umsögnum um frumvarpið. Hvað varðar athugasemd í umsögn heilbrigðiseftirlits Reykjavíkur um að mismunandi hlutverk nýrrar stofnunar geti leitt til árekstra þá leiða fleiri hlutverk eða verkefni nýrrar stofnunar að mati ráðuneytisins fyrst og fremst til þess að stofnunin þarf að huga að fleiri þáttum við ákvarðanatöku og t.a.m. leiðir frumvarpið til þess að í einhverjum tilvikum verður þörf á veitingu umsagnar í tilteknum málum af hálfu annarrar stofnunar til hinnar ekki lengur til staðar.

Í umsögnum er nokkuð vikið að því að frekari gaum þurfi að gefa tækifærum er lúta að verkefnum annarra ráðuneyta og stofnana. Tekið er undir þær athugasemdir og áformar umhverfis-, orku- og loftslagsráðuneytið að halda þeirri vegferð áfram að kanna tækifæri í samlegð slíkra verkefna við verkefni ráðuneytisins og stofnana þess og möguleika á tilfærslu verkefna.

Í tengslum við athugasemdir er lúta að Náttúruvísindastofnun þá skal tekið fram að ákvörðun hefur verið tekin um að Veðurstofan og ÍSOR verði eins og stendur ekki hluti af þeim áformum og er áformað að leggja fram á haustþingi 2023-2024 frumvarp til laga um sameiningu Náttúrufræðistofnunar Íslands, Landmælinga Íslands og Náttúrurannsóknastöðina á Mývatni. Einnig skal tekið fram að áform eru um að stofnun Vilhjálms Stefánssonar renni inn í Háskólann á Akureyri á næstunni og er gert ráð fyrir að frumvarp í þá veru verði einnig lagt fram á Alþingi á haustþingi 2023-2024. Hvað varðar athugasemdir er lúta að Úrvinnslusjóði þá er framtíðarskipulag hans til sérstakrar skoðunar í ráðuneytinu.

Að lokum skal bent á að samkvæmt bráðabirgðaákvæði frumvarpsins er gert ráð fyrir að störf hjá Orkustofnun og Umhverfisstofnun verði lögð niður þegar lögin koma til framkvæmda og að starfsfólk njóti forgangs til þeirra starfa sem til verða með tilkomu Loftslagsstofnunar. Fram hefur komið að tilgangur nýrrar stofnunar er fyrst og fremst að koma á fót faglega sterkri stofnun og er ávinningurinn þar margþættur. Markmiðið er því ekki að fækka störfum heldur má m.a. gera ráð fyrir að tilkoma nýrrar stofnunar leiði í ljós aukinn fjölbreytileika starfa. Starfsfólk kann að þurfa að hlíta breytingum með nýju starfi sem því er boðið eða starfsstigi í samræmi við nýtt skipulag og starfslýsingu. Í tengslum við athugasemdir er lúta samrunaáætlun og stefnumótun vegna umræddra stofnanabreytinga þá verður gerð nánari áætlun um ferlið í samráði við forstöðumenn umræddra stofnana. Ýmsa undirbúningsvinnu þarf að vinna auk þess sem gert ráð fyrir að hafist verði handa við heildstæða stefnumótun fyrir málefni stofnananna, þ.á m. Loftslagsstofnun, eftir að frumvörpin verða að lögum. Í stefnumótuninni felst að móta nýja framtíðarsýn, meginmarkmið og áherslur, með víðtækri þátttöku starfsfólks.

**6. Mat á áhrifum.**

Eins og fram kemur í 3. kafla greinargerðar með frumvarpi þessu þá leiddi greiningarvinna umhverfis-, orku- og loftslagsráðuneytisins í ljós faglegan ávinning af sameiningaráformum, ávinningi í tengslum við mannauð og þekkingu, fjármagn, innri virkni og þjónustu. Gert er ráð fyrir að skýr kjarni verði í starfsemi nýrrar Loftslagsstofnunar og aukin tækifæri faglega til þróunar og nýsköpunar og eflingar og árangurs. Stærri vinnustaður geti fremur tekist á við stórar áskoranir og umhverfi stöðugrar þróunar og að þverfaglegt samstarf innan stofnana og þeirra í milli verði markvissara. Þá er gert ráð fyrir að sameiningin leiði til aukinnar hæfni, getu og sérhæfingar og eftirsóknarverðari og fjölbreyttari vinnustað þar sem aukin tækifæri verði til starfsþróunar. Einnig má gera ráð fyrir að nýting fjármagns verði í frekari takti við áherslur stjórnvalda, fjárlagagerð verði einfaldari og aukin rekstrarhagkvæmni auk betri nýtingar á húsnæði. Vonir eru til skýrari tengingar á starfsemi stofnana við stefnu ráðuneytisins, aukinna tækifæra til einföldunar á regluverki og aukinnar skilvirkni og framleiðslu. Tækifæri væru þá til aukinnar upplýsingagjafar, gagnsæi og aðgengi að gögnum og samþættingu krafta, þekkingar og fjármagns til að mæta loftslagsáskorunum og öðrum brýnum viðfangsefnum. Aukin tækifæri felist einnig í betri þjónustu við almenning og stjórnvöld, þ.m.t. sveitarfélög, og aðra með skilvirkari og einfaldari stjórnsýslu, færri snertiflötum og stafrænni þróun og lausnum.

*Um einstakar greinar frumvarpsins.*

Um 1. gr.

Í 1. gr. frumvarpsins er fjallað um yfirstjórn mála. Gert er ráð fyrir að Loftslagsstofnun verði hefðbundin ríkisstofnun undir yfirstjórn ráðherra. Í samræmi við 11. gr. forsetaúrskurðar nr. 6/2022, um skiptingu stjórnarmálefna milli ráðuneyta í Stjórnarráði Íslands, er gert ráð fyrir að hin nýja stofnun muni lúta yfirstjórn umhverfis-, orku- og loftslagsráðherra. Í 1. gr. frumvarpsins er einnig fjallað um Raforkueftirlitið, sem skal vera sérstök eining og sjálfstætt í störfum sínum við raforkueftirlit. Krafa um sjálfstæði raforkueftirlitsins leiðir af skuldbindingum Íslands samkvæmt tilskipun Evrópuþingsins og ráðsins 2009/72/EB frá 13. júlí 2009 um sameiginlegar reglur um innri markaðinn fyrir raforku og niðurfellingu á tilskipun 2003/54/EB. Ákvæðið er í samræmi við frumvarp til laga um breytingu á lögum um Orkustofnun og raforkulögum (Raforkueftirlitið) sem lagt var fram á 153. löggjafarþingi 2022-2023 (þingskjal 1531, 983. mál) en náði ekki fram að ganga. Markmið þess frumvarps var að innleiða þau ákvæði í tilskipun 2009/72/EB sem varða sjálfstæði raforkueftirlits Orkustofnunar. Eftirlitsstofnun EFTA hefur haft til skoðunar ákvæði laga og reglna hér á landi sem innleiða kröfur tilskipunar 2009/72/EB, sem varða sjálfstæði raforkueftirlits. Í ljósi sjónarmiða sem fram hafa komið í samskiptum ráðuneytisins og ESA er talin þörf á að hnykkja frekar á tilteknum ákvæðum löggjafarinnar sem tengjast sjálfstæði raforkueftirlitsins. Samkvæmt 1. gr. laga nr. 87/2003, um Orkustofnun, er stofnunin sjálfstæð í ákvörðunum sínum þegar hún sinnir raforkueftirliti samkvæmt raforkulögum. Í samræmi við þær athugasemdir sem gerðar hafa verið af hálfu Eftirlitsstofnunar EFTA er í 1. gr. frumvarpsins lagt til að mælt verði fyrir um sérstaka einingu innan Orkustofnunar sem nefnist Raforkueftirlitið sem verði sjálfstætt í störfum sínum þegar það sinnir raforkueftirliti samkvæmt raforkulögum. Með því er átt við þau verkefni sem tilgreind eru í 37. gr. tilskipunar 2009/72/EB, sbr. III., IV. og V. kafla raforkulaga.

Um 2. gr.

Í greininni er fjallað um skipan forstjóra Loftslagsstofnunar og hlutverk hans. Í 1. mgr. er gert ráð fyrir að forstjóri sé skipaður til 5 ára eins og almennt er gert ráð fyrir í lögum nr. 70/1996, um réttindi og skyldur starfsmanna ríkisins. Í lögum um Orkustofnun, nr. 87/2003, eru ekki gerðar kröfur til menntunar orkumálastjóra en í lögum um Umhverfisstofnun, nr. 90/2002, er gert ráð fyrir að forstjóri Umhverfisstofnunar hafi háskólamenntun og þekkingu á verksviði stofnunarinnar. Í frumvarpi þessu þykir nægjanlegt að forstjóri Loftslagsstofnunar hafi háskólamenntun sem nýtist honum í starfi, sem veitir ákveðinn sveigjanleika í við ráðningu forstjóra. Skýrt er í greininni að forstjóri beri ábyrgð á starfsemi og rekstri Loftslagsstofnunar, sem er meginhlutverk hans.

Ákvæði laga nr. 70/1996, um réttindi og skyldur starfsmanna ríkisins gilda m.a. um forstöðumenn ríkisstofnana og er ábyrgð þeirra t.a.m. skilgreind í 38. gr. þeirra laga. Í 2. mgr. 2. gr. frumvarpsins er einnig tilgreint hvað felst í ábyrgð forstjóra Loftslagsstofnunar. Honum er ætíð ætlað að sjá til þess að stofnunin starfi í samræmi við lög og stjórnvaldsfyrirmæli sem gilda um starfsemi hennar. Einnig ber honum að fylgja áherslum og stefnum ráðherra og annarra stjórnvalda eftir atvikum. Forstjóri ber ábyrgð á því að rekstrarútgjöld og rekstrarafkoma séu í samræmi við fjárlög og að fjármunir séu nýttir á árangursríkan hátt. Ef útgjöld stofnunar fara fram úr fjárlagaheimildum eða verkefnum hennar ekki sinnt á forsvaranlegan hátt líkt og forstöðumanni ber að tryggja má veita honum áminningu skv. 21. gr. laga um réttindi og skyldur starfsmanna ríkisins. Forstöðumaður hefur því yfirumsjón með rekstri stofnunar, framkvæmd verkefna hennar og starfsmannamálum. Samkvæmt 4. mgr. 27. gr. laga um opinber fjármál, nr. 123/2015, ber forstöðumaður ábyrgð gagnvart hlutaðeigandi ráðherra á að starfsemi skili árangri og að rekstur og afkoma sé í samræmi við fjárveitingar og samþykktar áætlanir. Í 36. gr. laga um opinber fjármál er vísað til 38. gr. laga um réttindi og skyldur starfsmanna ríkisins varðandi ábyrgð forstöðumanna þar sem í 2. mgr. kemur fram að ábyrgðin nái meðal annars til þess að rekstur og fjárstýring ríkisaðila sé skilvirk og í samræmi við samþykktar áætlanir. Forstjóri stofnunarinnar ber ábyrgð á yfirstjórn starfsmannamála og er það því í höndum forstjóra að ráða aðra starfsmenn stofnunarinnar.

Í 3. mgr. greinarinnar er lagt til að skrifstofustjóri Raforkueftirlitsins verði skipaður af ráðherra til fimm ára í senn og að sama aðila sé aðeins hægt að skipa í embættið tvisvar sinnum. Í tilskipun 2009/72/EB er gerð krafa um að stjórnendur hins sjálfstæða raforkueftirlits séu skipaðir í fimm til sjö ára tímabils sem heimilt er að endurnýja einu sinni. Er því lagt til að raforkueftirlitinu verði stýrt af embættismanni skipuðum af ráðherra. Ákvæði 3. mgr. er samhljóða ákvæði 5. gr. frumvarps til laga um breytingu á lögum um Orkustofnun og raforkulögum (Raforkueftirlitið) sem lagt var fram á 153. löggjafarþingi 2022-2023 (þingskjal 1531, 983. mál) en náði ekki fram að ganga. Í því frumvarpi var þó lagt til að viðkomandi embættismaður yrði skipaður af forstöðumanni. Í frumvarpi þessu er lagt til að ráðherra annist skipunina líkt og á við um flesta aðra embættismenn. Um þetta er nánar fjallað í athugasemdum við 1. gr. frumvarps þessa. Gert er ráð fyrir því að yfirmaður raforkueftirlitsins fari með daglega stjórn og rekstur einingarinnar í umboði orkumálastjóra og önnur verkefni sem orkumálastjóri felur honum, hafi eftirlit með störfum starfsmanna innan einingarinnar og samræmi þau. Gert er ráð fyrir að orkumálastjóri ráði aðra starfsmenn til starfa hjá Raforkueftirlitinu.

Skýrslur Umhverfisstofnunar hafa gefið góða mynd af starfi stofnunarinnar. Talið er rétt að viðhalda þeim vinnubrögðum í nýrri Loftslagsstofnun og að hún vinni ársáætlun byggða á stefnumótun til lengri tíma og árlega skýrslu um starfsemi stofnunarinnar sem gefi raunsanna mynd af því starfi sem stofnuninni er að lögum falið að sinna. Því er í 4. mgr. gerð tillaga um að Loftslagsstofnun geri árlega áætlun um störf stofnunarinnar og birti skýrslu um starfsemi sína. Í ársáætlun stofnunarinnar geta verið stefnumarkandi áherslumál, svo sem undirbúningur áætlana fyrir ráðherra, ráðstöfun fjármagns vegna ýmissa verkefna og framkvæmd á alþjóðlegum samningum og því er mikilvægt að stofnunin tryggi að hún sé í takt við stefnu stjórnvalda í viðkomandi málaflokki, þannig að stofnunin og ráðuneytið séu samstíga um grundvallaratriði sem unnið er að og að ráðuneytið geti haft visst faglegt eftirlit með grundvallarþáttum í starfi stofnunarinnar. Þetta er m.a. í samræmi við ákvæði 32. gr. laga nr. 123/2015, um opinber fjármál, sem mælir fyrir um gerð ársáætlunar sem leggja ber fyrir ráðherra til staðfestingar. Enn fremur er í 4. mgr. kveðið á um að stofnunin setji sér stefnu til lengri tíma um meginverkefni stofnunarinnar í samræmi við ákvæði laga nr. 123/2015, um opinber fjármál. Í 31. gr. laga um opinber fjármál er kveðið á um að ríkisaðilar skuli á hverju ári móta stefnu fyrir starfsemi sína fyrir a.m.k. næstu þrjú ár. Um er að ræða lifandi stefnu þar sem Loftslagsstofnun mótar áherslur sem eru í takti við stöðu mála hér á landi í alþjóðlegu samhengi. Með ákvæðum laga um opinber fjármál er gerð krafa um að í stefnu stofnunarinnar til þriggja ára komi fram skýr markmið og almennar áherslur í starfsemi hennar og hvernig þeim verði náð með tilliti til áætlaðra fjárveitinga. Hér er átt við að stefnumótun feli ekki aðeins í sér yfirlit yfir almennar rekstrarforsendur heldur séu sett mælanleg markmið, þ.m.t. hvernig fjárveiting verður notuð til að ná fram áherslum í starfsemi, svo sem til að bæta þjónustu við tiltekinn markhóp, stytta biðtíma eftir þjónustu, stuðla að auknum verklegum framkvæmdum, stuðla að rannsóknum á tilteknu sviði eða lækka rekstrarkostnað. Því er mikilvægt að markmið og áherslur verði settar fram fyrir hvert ár svo greina megi árangur milli ára.

Samkvæmt 5. mgr. greinarinnar er ráðherra heimilt að setja í reglugerð, að höfðu samráði við Loftslagsstofnun, nánari ákvæði um skipulag stofnunarinnar. Samkvæmt lögum nr. 115/2011, um Stjórnarráð Ísland kveður ráðherra t.d. á um aðsetur stofnunar sem undir hann heyrir og er því m.a. unnt að kveða á um þá staðsetningu í reglugerð um skipulag stofnunarinnar. Í 5. mgr. er einnig gert ráð fyrir að ráðherra geti tekið ákvörðun um staðsetningar á starfsstöðvum stofnunarinnar líkt og á við um aðsetur hennar. Eins og áður hefur komið fram var eitt af markmiðum verkefnisins um breytt stofnanaskipulag að fjölga störfum á landsbyggðinni og störfum óháð staðsetningu með sveigjanlegum starfsstöðvum í kjörnum sem dreifast um landið. Í þingsályktun um stefnumótandi byggðaáætlun fyrir árin 2022-2036 er að finna aðgerð um staðarval ríkisstarfa, þar sem markmiðið er að dreifing opinberra starfa verði jöfnuð og stuðlað að fjölbreyttu atvinnulífi sem víðast um landið (aðgerð B.6). Einnig er þar að finna aðgerð B.7 um óstaðbundin störf þar sem markmiðið er að búsetufrelsi verði eflt með fjölgun atvinnutækifæra og auknum fjölbreytileika starfa á landsbyggðinni. Þessar aðgerðir og markmið hafa verið leiðarljós við umræddar stofnanabreytingar líkt og endurspeglast í 5. mgr. 2. gr. frumvarpsins.

Um 3. gr.

Í greininni er fjallað um hlutverk Loftslagsstofnunar. Hlutverk nýrrar stofnunar verður fyrst og fremst að sinna stjórnsýslu loftslags-, umhverfis- og orkumála og málefnum auðlindanýtingar í samræmi við ýmis sérlög eins og nánar greinir í 3. kafla greinargerðar með frumvarpinu. Loftslagsstofnun er ætlað að starfa eftir miklum fjölda sérlaga þar sem hin ýmsu markmið eru tilgreind. Sökum þessa eru ekki lögð til sérstök markmið sem stofnuninni ber að starfa eftir í frumvarpi þessu. Þess í stað er dregið fram 1. mgr. greinarinnar að stofnuninni ber að starfa eftir markmiðum sem fram koma í þeim lögum sem stofnunin starfar eftir og stefnu stjórnvalda hverju sinni. Einna mikilvægustu markmið stjórnvalda koma fram í lögum nr. 70/2012, um loftslagsmál. Markmið þeirra er að ná kolefnishlutleysi eigi síðar en árið 2040, draga úr losun gróðurhúsalofttegunda með hagkvæmum og skilvirkum hætti, að auka bindingu kolefnis úr andrúmslofti, stuðla að aðlögun að afleiðingum loftslagsbreytinga og að skapa skilyrði fyrir stjórnvöld til þess að standa við alþjóðlegar skuldbindingar Íslands í loftslagsmálum. Markmið laga nr. 7/1998, um hollustuhætti og mengunarvarnir er að búa landsmönnum heilnæm lífsskilyrði og vernda þau gildi sem felast í heilnæmu og ómenguðu umhverfi. Jafnframt að koma í veg fyrir eða að draga úr losun út í andrúmsloft, vatn og jarðveg og koma í veg fyrir myndun úrgangs í því skyni að vernda umhverfið. Markmið raforkulaga, nr. 65/2003, er þá að stuðla að þjóðhagslega hagkvæmu raforkukerfi og efla þannig atvinnulíf og byggð í landinu. Í því skyni ber að skapa forsendur fyrir samkeppni í vinnslu og viðskiptum með raforku, með þeim takmörkunum sem nauðsynlegar reynast vegna öryggis raforkuafhendingar og annarra almannahagsmuna, stuðla að skilvirkni og hagkvæmni í flutningi og dreifingu raforku, tryggja fullnægjandi raforkuöryggi, hagsmuni neytenda og neytendavitund á raforkumarkaði, stuðla að nýtingu endurnýjanlegra orkugjafa og taka tillit til umhverfissjónarmiða. Í lögum nr. 76/2020, um Orkusjóð, kemur fram það hlutverk sjóðsins að stuðla að hagkvæmri nýtingu orkuauðlinda landsins með styrkjum eða lánum, einkum til aðgerða þar sem markmiðið er að draga úr notkun jarðefnaeldsneytis og auka nýtingu á innlendum endurnýjanlegum orkugjöfum. Einnig ber að nefna lög nr. 55/2003, um meðhöndlun úrgangs, þar sem lögfest er markmið um að koma á hringrásarhagkerfi. Þar er markmiðið að skapa skilyrði fyrir myndun hringrásarhagkerfis og tryggja að úrgangsstjórnun og meðhöndlun úrgangs fari þannig fram að t.a.m. sé stuðlað að sjálfbærri auðlindanotkun með aðgerðum og fræðslu til að draga úr myndun úrgangs.

Samkvæmt 1. mgr. 3. gr. frumvarpsins ber Loftslagsstofnun í starfsemi sinni að vinna að stefnu og þ.m.t. helstu áherslum stjórnvalda hverju sinni á sviði loftslags-, umhverfis- og orkumála og auðlindanýtingar. Auk ríkisstjórnarsáttmála hverju sinni koma áherslur stjórnvalda fram í fjármálastefnu og fjármálaáætlun og fjölmörgum stefnuskjölum. Ber þar að nefna aðgerðaáætlun í loftslagsmálum, orkustefnu, og orkuskiptaáætlun, vatnaáætlun, aðgerðaáætlun og vöktunaráætlun samkvæmt lögum um stjórn vatnamála, nr. 36/2011, stefnu um meðhöndlun úrgangs, loftgæðaáætlun o.fl. Í athugasemdum við 5. gr. frumvarpsins er komið inn á ýmsar lögbundnar stefnur ráðherra, sem Orkustofnun og Umhverfisstofnun ber að vinna að, en í frumvarpinu er gert ráð fyrir að Loftslagsstofnun taki við því hlutverki.

Í 2. mgr. greinarinnar eru talin upp í stafrófsröð þau málefni sem falla undir starfssvið Loftslagsstofnunar. Tekið er mið af forsetaúrskurði nr. 6/2022, um skiptingu stjórnarmálefna milli ráðuneyta í Stjórnarráði Íslands. Í 11. gr. forsetaúrskurðarins er fjallað um þau mál er umhverfis-, orku- og loftslagsráðuneyti fer með. Undir starfsemi Umhverfisstofnunar í gildandi lögum falla málefni sem talin eru upp í 2. mgr. 3. gr. frumvarpsins og mun ný Loftslagsstofnun taka við þeim málefnum:

* + Efnamál. Um efnamál er fjallað í efnalögum, nr. 61/2013, og lögum nr. 17/2000, um framkvæmd samnings um bann við þróun, framleiðslu, söfnun og notkun efnavopna og um eyðingu þeirra.
  + Erfðabreyttar lífverur. Um það málefni er fjallað í lögum nr. 18/1996, um erfðabreyttar lífverur.
  + Fráveitumál. Um fráveitur er fjallað í lögum nr. 9/2009 um uppbyggingu og rekstur fráveitna.
  + Hollustuhættir. Um hollustuhætti er fjallað í lögum nr. 7/1998, um hollustuhætti og mengunarvarnir,
  + Hringrásarhagkerfi og úrgangsmál. Um úrgangsmál og önnur málefni er lúta að hringrásarhagkerfi er fjallað í lögum nr. 55/2003, um meðhöndlun úrgangs, lögum nr. 162/2002 um úrvinnslugjald, lögum nr. 52/1989, um umhverfismengun af völdum einnota umbúða fyrir drykkjarvörur og lögum nr. 7/1998, um hollustuhætti og mengunarvarnir.
  + Mengunarvarnir. Um mengunarvarnir er fjallað í lögum nr. 7/1998, um hollustuhætti og mengunarvarnir, lögum nr. 55/2012, um umhverfisábyrgð, lögum nr. 40/2015, um meðferð elds og varnir gegn gróðureldum og lögum nr. 33/2004, um varnir gegn mengun hafs og stranda.
  + Loftgæði. Í lögum nr. 7/1998, um hollustuhætti og mengunarvarnir, er fjallað um málefni er lúta að loftgæðum.
  + Loftslagsmál. Lög nr. 70/2012, um loftslagsmál, taka í heild sinni til loftslagsmála en einnig er komið inn á þetta mikilvæga málefni í lögum nr. 7/1998, um hollustuhætti og mengunarvarnir og í efnalögum, nr. 61/2013. Umhverfisstofnun fer með lykilhlutverk samkvæmt lögum nr. 70/2012, um loftslagsmál. Ein af þeim mikilvægustu er loftslagsbókhald Íslands, en Umhverfisstofnun heldur bókhald yfir losun gróðurhúsalofttegunda úr andrúmslofti í samræmi við alþjóðlegar skuldbindingar Íslands á því sviði. Auk þessa annast hún umsýslu losunarheimilda á Íslandi vegna viðskiptakerfis ESB með losunarheimildir.
  + Stjórn vatnamála. Um það málefni er fjallað í lögum nr. 36/2011, um stjórn vatnamála.
  + Umhverfisábyrgð. Málefnið byggir á lögum nr. 55/2012 um umhverfisábyrgð.
  + Umhverfisvottanir og sjálfbær neysla. Um þetta málefni er helst fjallað í lögum nr. 7/1998, um hollustuhætti og mengunarvarnir en einnig í lögum nr. 55/2003, um meðhöndlun úrgangs.
  + Varnir gegn mengun hafs og stranda. Í raun er hér um að ræða málefni sem fellur undir mengunarvarnir, en í ljósi sérstöðu slíkra mengunarvarna er ástæða til að nefna það sérstaklega. Umfjöllun um málefnið er að finna í lögum nr. 33/2004, um varnir gegn mengun hafs og stranda.

Undir starfsemi Orkustofnunar, sem ný Loftslagsstofnun mun taka yfir, falla eftirtalin málefni:

* + Jöfnun kostnaðar við húshitun og dreifingu raforku. Kveðið er um málefnið í lögum nr. 78/2002, um niðurgreiðslur húshitunarkostnaðar, lögum nr. 98/2004 um jöfnun kostnaðar við dreifingu raforku og lögum nr. 53/1980, um jöfnun og lækkun hitunarkostnaðar.
  + Leit, rannsóknir og vinnsla orku og annarra auðlinda í jörðu og á, í eða undir hafsbotni. Um þetta málefni er fjallað í lögum nr. 73/1990, um eignarrétt íslenska ríkisins að auðlindum hafsbotnsins, lögum nr. 57/1998, um rannsóknir og nýtingu á auðlindum í jörðu og lögum nr. 13/2001, um rannsóknir og vinnslu kolvetnis
  + Orkuskipti. Í raforkulögum, nr. 65/2003, og lögum nr. 76/2020, um orkusjóð, er komið inn á orkuskipti í markmiðsákvæðum auk þess sem lög nr. 48/2011, um verndar- og orkunýtingaráætlun, fjalla um gerð áætlunar um vernd og nýtingu landsvæða þar sem er að finna virkjunarkosti.
  + Orkusparnaður og nýting orku. Ýmis lög koma inn á þetta málefni, sbr. raforkulög, lög nr. 57/1998, um rannsóknir og nýtingu á auðlindum í jörðu, lög nr. 73/1990, um eignarrétt íslenska ríkisins að auðlindum hafsbotnsins, vatnalög, nr. 15/1923, lög nr. 48/2011, um verndar- og orkunýtingaráætlun, lög nr. 40/2013, um endurnýjanlegt eldsneyti í samgöngum á landi, orkulög, nr. 58/1967, lög nr. 76/2020, um orkusjóð, lög nr. 30/2008, um upprunaábyrgð á raforku sem framleidd er með endurnýjanlegum orkugjöfum og lög nr. 13/2001, um rannsóknir og vinnslu kolvetnis.
  + Hitaveitur. Um hitaveitur er helst fjallað í orkulögum, nr. 58/1967.
  + Raforkumarkaður. Um raforkumarkað er fjallað í raforkulögum, nr. 65/2003.
  + Upprunaábyrgðir. Um er að ræða lög nr. 30/2003, um upprunaábyrgð á raforku sem framleidd er með endurnýjanlegum orkugjöfum o.fl.
  + Vatnsréttindi og nýting og aðgangur að vatni. Um málefnið er fjallað í vatnalögum, nr. 15/1932 en einnig er komið inn á það í lögum nr. 57/1998, um rannsóknir og nýtingu á auðlindum í jörðu.
  + Verndar- og orkunýtingaráætlun. Þessi áætlun er í daglegri umræðu nefnd rammaáætlun, en um hana er fjallað í lögum, nr. 48/2011, um verndar- og orkunýtingaráætlun. Orkustofnun hefur haft það hlutverk samkvæmt lögunum að meta hvort skilyrði séu til þess að tiltekinn virkjunarkostur fari til umfjöllunar verkefnisstjórnar vegna gerðar verndar- og orkunýtingaráætlunar.
  + Vinnsla, flutningur, dreifing og viðskipti með raforku. Hér er um að ræða málefni raforkulaga, nr. 65/2003.
  + Öryggi raforkukerfisins. Um þetta málefni er fjallað í raforkulögum, nr. 65/2003.

Um 4. gr.

Í 4. gr. er fjallað um Raforkueftirlitið og hlutverk þess. Greinin er sambærileg 2. gr. frumvarps til laga um breytingu á lögum um Orkustofnun og raforkulögum (Raforkueftirlitið) sem var lagt fram á 153. löggjafarþingi 2022-2023 (þingskjal 153, 983. mál) en náði ekki fram að ganga. Markmið þess ákvæðis var að aðgreina raforkueftirlit Orkustofnunar skýrar frá annarri starfsemi Orkustofnunar í samræmi við kröfur tilskipunar Evrópuþingsins og ráðsins 2009/72/EB frá 13. júlí 2009 um sameiginlegar reglur um innri markaðinn fyrir raforku og niðurfellingu á tilskipun 2003/54/EB. Í þeim tilgangi er einnig gert ráð fyrir að Raforkueftirlitið setji sér starfsreglur. Vísað er einnig nánar til athugasemda við 1. gr. frumvarpsins í greinargerð þessari.

Í 2. mgr. greinarinnar segir að raforkueftirlit Orkustofnunar skuli rekið sem sjálfstæð eining og vera fjárhagslega aðgreint frá annarri starfsemi stofnunarinnar. Samkvæmt tilskipun 2003/54/EB skal tryggja að sjálfstæða eftirlitsstjórnvaldið hafi aðskildar árlegar fjárúthlutanir og sjálfræði við framkvæmd fjárúthlutana.

Um 5. gr.

Í greininni er fjallað um þau helstu verkefni sem Loftslagsstofnun er ætlað að hafa með höndum. Eitt af mikilvægum hlutverkum Umhverfisstofnunar og Orkustofnunar er að veita ráðherra ráðgjöf og aðstoð við undirbúning að stefnumótun, áætlunum og setningu laga og stjórnvaldsfyrirmæla á þeirra starfssviði. Hér er um almenna skyldu að ræða gagnvart ráðherra í ljósi yfirstjórnarhlutverks hans samkvæmt lögum nr. 115/2011, um Stjórnarráð Íslands. Stofnanirnar hafa einnig lögbundin hlutverk þessu tengdu. Má þar nefna að Umhverfisstofnun ber að vinna tillögu að stefnu ráðherra um meðhöndlun úrgangs og úrgangsforvarnir, loftgæðaáætlun, aðgerðaráætlun um notkun plöntuverndarvara og vatnaáætlun, aðgerðaáætlun og vöktunaráætlun samkvæmt lögum nr. 36/2011, um stjórn vatnamála. Þá er öll upplýsingagjöf stofnana mikilvæg í þessu sambandi og má þar nefna að Umhverfisstofnun ber að skila ráðherra árlega skýrslu um árangur opinberra aðila í loftslagsmálum og gera stöðuskýrslu fyrir vatnasvæði. Orkustofnun ber að vinna langtímaáætlun um orkubúskap þjóðarinnar og hagnýtingu orkulinda og annarra jarðrænna auðlinda landsins og hafsbotnsins, sbr. 4. tölul. 1. mgr. 2. gr. laga nr. 87/2003, um Orkustofnun og 4. tölul. 2. mgr. 5. gr. þessa frumvarps. Einnig ber að nefna að Ísland er aðili að samningnum um Evróska efnahagssvæðið (EES) og gegna stofnanir þessar hlutverki við greiningu evrópugerða sem Íslandi ber að innleiða og veita ráðuneytinu aðstoð í tengslum við vinnu að innleiðingum evrópugerða í lög og reglugerðir. Þessar skyldur er gert ráð fyrir að færist til Loftslagsstofnunar.

Í lögum er einnig gert ráð fyrir því að Umhverfisstofnun og Orkustofnun veiti öðrum stjórnvöldum umsagnar um þau málefni sem undir þau falla o.fl. og er gert ráð fyrir að þau verkefni færist til Loftslagsstofnunar. Einnig er rétt að nefna að í lögum nr. 111/2021, um umhverfismat framkvæmda og áætlana er kveðið á um að umsagnaraðilar séu þær opinberu stofnanir, stjórnvöld og aðrir lögaðilar sem sinna lögbundnum verkefnum sem varða framkvæmdir og/eða áætlanir sem falla undir lögin eða umhverfisáhrif þeirra. Samkvæmt umræddum lögum hefur eitt af lögbundnum verkefnum Umhverfisstofnunar og Orkustofnunar verið að veita umsagnir um framkvæmdir og áætlanir á grundvelli laganna þegar tilefni er til og viðkomandi framkvæmd eða áætlun varðar starfssvið þeirra.

Í 2. mgr. eru listuð upp önnur helstu verkefni Loftslagsstofnunar en greint er frá í 1. mgr.:

* Í 1. tölul. er gert ráð fyrir að ný stofnun sinni umfangsmikilli leyfisútgáfu. Einnig er gert ráð fyrir sambærilegri ákvarðanatöku, svo sem undanþáguveitingum, ýmis konar samþykki og staðfestingum. Ákvarðanir um leyfi og sambærilegar ákvarðanir eru teknar m.a. á grundvelli raforkulaga, nr. 65/2003, laga nr. 57/1998 um rannsóknir og nýtingu á auðlindum í jörðu, laga nr. 73/1990, um eignarrétt íslenska ríkisins að auðlindum hafsbotnsins, vatnalaga, nr. 15/1923, laga nr. 40/2013, um endurnýjanlegt eldsneyti í samgöngum á landi, laga nr. 7/1998, um hollustuhætti og mengunarvarnir, efnalaga, nr. 61/2013, laga nr. 18/1996, um erfðabreyttar lífverur, laga nr. 70/2012, um loftslagsmál, laga nr. 55/2003, um meðhöndlun úrgangs, laga nr. 36/2011, um stjórn vatnamála og laga nr. 33/2004, um varnir gegn mengun hafs og stranda. Stofnanirnar sinna þá samkvæmt margvíslegri annarri stjórnsýslu, þ.á m. annast Umhverfisstofnun stjórnsýslu á sviði vatnsverndar samkvæmt lögum nr. 36/2011, um stjórn vatnamála og sker úr um þegar ágreiningur er um hvort um vöru eða úrgang sé að ræða samkvæmt lögum nr. 55/2003, um meðhöndlun úrgangs. Einnig er vert að nefna að samkvæmt lögum nr. 76/2020, um Orkusjóð, hefur Orkustofnun það hlutverk að annast daglega umsýslu sjóðsins undir yfirstjórn stjórnar.
* Í 2. tölul. er vísað til eftirlitshlutverks nýrrar stofnunar sem helst m.a. í hendur við ýmis stjórnsýsluverkefni sem falla undir 1. tölul. 2. mgr. Í lögum er gjarnan lögð sú almenna skylda á stofnanir að fara með eftirlit með framkvæmd viðkomandi laga. Sú skylda er oft á tíðum nánar útfærð í lögunum. Um er að ræða sömu löggjöf og mælir fyrir um ákvarðanir Orkustofnunar og Umhverfisstofnunar um leyfisveitingar, samþykki, undanþáguveitingar o.fl., sbr. 1. tölul., en einnig er um að ræða eftirlit með athöfnum sem ekki eru háðar leyfi eða sambærilegri ákvarðanatöku stofnunar o.fl. Þá getur verið um að annað eftirlit, svo sem eftirlit sem Orkustofnun hefur með tiltæku varaafli raforku, eftirlit stofnunarinnar með gjaldskrám og skilmálum sérleyfisfyrirtækja sem og áætlunum um uppbyggingu flutnings- og dreifikerfis raforku. Einnig má nefna að Umhverfisstofnun hefur m.a. eftirlit með því að framleiðendur og innflytjendur raf- og rafeindatækja og rafhlaða og rafgeyma séu skráðir í tiltekið skráningarkerfi.
* Í 3. tölul. er komið inn á leiðbeiningar-, fræðslu-, skráningar- og upplýsingahlutverk nýrrar Loftslagsstofnunar, sem verður nokkuð stórt í sniðum við þá sameiningu sem lagt er til í frumvarpinu. Umhverfisstofnun ber samkvæmt gildandi lögum m.a. fræðsluhlutverk gagnvart almenningi og lögaðilum um úrgangsforvarnir og meðhöndlun úrgangs í samvinnu við sveitarfélög o.fl. aðila. Einnig hefur hún lögbundið fræðslu- og leiðbeiningarhlutverk gagnvart þeim er starfa að heilbrigðiseftirliti, þ.m.t. heilbrigðisnefndum sveitarfélaga, en einnig sveitarfélögum í tengslum við úrgangsmál sem og þeim sem starfa að vörnum gegn mengun hafs og stranda. Leiðbeiningarhlutverk stofnunarinnar lýtur einnig að umhverfismerkjum skv. lögum um hollustuhætti og mengunarvarnir, nr. 7/1998. Hvað varðar skyldur stofnana skv. gildandi lögum til upplýsingamiðlunar að öðru leyti þá ber að nefna að samkvæmt lögum nr. 7/1998 annast Umhverfisstofnun miðlun upplýsinga um gæði andrúmslofts og losun efna í andrúmsloftið, miðlun upplýsinga um erfðabreyttar lífverur og tölfræðiupplýsinga um úrgang eftir sveitarfélögum. Gert er ráð fyrir að ný Loftslagsstofnun yfirtaki þessar lögbundnu skyldur. Í frumvarpinu er þá gert ráð fyrir að Loftslagsstofnun taki við því hlutverki Umhverfisstofnunar og e.a. Orkustofnunar samkvæmt upplýsingalögum, nr. 140/2012, að tryggja almenningi aðgang að upplýsingum um umhverfismál, treysta rétt fólks til að búa við heilsusamleg skilyrði og varðveita lífsgæði sín og stuðla að aukinni vitund um málefni á umhverfissviði, frjálsum skoðanaskiptum og aukinni þátttöku almennings í töku ákvarðana um umhverfismál. Samkvæmt upplýsingalögum er stjórnvöldum skylt að hafa frumkvæði að upplýsingagjöf ef ástæða er til að ætla að frávik vegna mengandi efna í umhverfi geti haft í för með sér hættu eða skaðleg áhrif á umhverfi eða heilsu fólks eða dýra. Umhverfisstofnun heldur einnig utan um ýmis skráningarkerfi. Hún skráir m.a. upplýsingar um losun efna í andrúmaloftið, heldur skrá um spilliefni, annast skráningarkerfi framleiðenda og innflytjenda rafhlaðna og rafgeyma og raf- og rafeindatækja. Umhverfisstofnun er þá landsstjórnandi Íslands í skráningarkerfi með losunarheimildir. Orkustofnun hefur einnig lögbundnar skyldur í tengslum við ýmsa upplýsingaöflun, en hún safnar t.a.m. upplýsingum um landgrunnið og varðveitir upplýsingar um kolvetnisauðlindir í gagnagrunni. Frumvarpið gerir ráð fyrir að Loftslagsstofnun yfirtaki allar þessar lagalegu skyldur.
* Loftslagsstofnun mun samkvæmt 4. tölul. taka við því lögbundna hlutverki Umhverfisstofnunar og Loftslagsstofnunar að sinna gerð og framfylgd áætlana og skýrslna. Um er að ræða gerð ýmissa ársskýrslna, t.d. um árangur opinberra aðila í loftslagsmálum, niðurstöður eftirlits, ýmsar stöðuskýrslur, eftirlits- og aðgerðaráætlanir, t.d. á grundvelli efnalaga, nr. 61/2013, og laga nr. 55/2003, um meðhöndlun úrgangs, og umsjón með framkvæmd ýmissa áætlana, t.d. á grundvelli laga nr. 36/2011, um stjórn vatnamála.
* Með vísan til þess hlutverks Loftslagsstofnunar í 5. tölul. að annast samræmingu heilbrigðiseftirlits er vísað til yfirumsjónarhlutverks Umhverfisstofnunar með eftirliti heilbrigðisnefnda samkvæmt lögum nr. 7/1998, um hollustuhætti og mengunarvarnir.
* Í 6. tölul. er lagt til að Loftslagsstofnun annist setningu tekjumarka flutningsfyrirtækisins og dreifiveitna vegna kostnaðar við flutning og dreifingu raforku. Um þessi verkefni er fjallað í raforkulögum, nr. 65/2003.
* Í 7. tölul. er gert ráð fyrir að Loftslagsstofnun taki við því hlutverki Umhverfisstofnunar að annast viðbrögð við bráðamengun á hafi í samræmi við lög nr. 33/2004, um varnir gegn mengun hafs og stranda.
* Eins og fram kemur í 8. tölul. er lagt til að ný Loftslagstofnun taki við umsjónarhlutverki Umhverfisstofnunar hvað varðar vöktun tiltekinna umhverfisþátta. Hér má nefna vöktun mengandi efna og loftgæða samkvæmt lögum nr. 7/1998, um hollustuhætti og mengunarvarnir, það hlutverk Umhverfisstofnunar að sjá til þess að mengun hafs og stranda sé vöktuð og að sinna gerð vöktunaráætlunar og samræmingu vinnu stofnunarinnar við gerð áætlana á grundvelli laga nr. 36/2011, um stjórn vatnamála.
* Í 9. tölul. er fjallað um það hlutverk Loftslagsstofnunar að sinna alþjóðlegu samstarfi á sínu starfssviði. Gert er ráð fyrir að stofnunin sinni því hlutverki í nánu samstarfi við ráðuneyti umhverfis-, orku- og loftslagsmála og í samræmi við fjárveitingar til stofnunarinnar.
* Í 10. tölul. er vísað til þess að Loftslagsstofnun beri að sinna öðrum verkefnum sem ótalin eru í frumvarpinu og koma fram í öðrum sérlögum, stjórnvaldsfyrirmælum eða ákvörðun ráðherra hverju sinni.

Um 6. gr.

Í greininni er vísað með almennum hætti til valdheimilda nýrrar Loftslagsstofnunar, beitingu stjórnsýsluviðurlaga, gjaldtökuheimilda, heimilda til endurgreiðslu ýmiss kostnaðar, heimilda til framsals eftirlits o.fl. Slík ákvæði koma fram í lögum sem stofnuninni er ætlað að starfa eftir og tengjast eftirlitshlutverki hennar. Þær er t.a.m. að finna í lögum nr. 7/1998, um hollustuhætti og mengunarvarnir, lögum nr. 55/2003 um meðhöndlun úrgangs, efnalögum, nr. 61/2013 og lögum nr. 55/2012 um umhverfisábyrgð. Einnig raforkulögum, nr. 65/2003, lögum um eignarrétt íslenska ríkisins að auðlindum hafsbotnsins og lögum nr. 57/1998, um rannsóknir og nýtingu á auðlindum í jörðu. Slík úrræði geta verið fólgin í heimild til áminningar af hálfu stofnunar, beitingu dagsekta, að framkvæma verk á kostnað aðila, aðgangs til skoðunar og eftirlits og sýna- og myndatöku, stöðvun til bráðabirgða á starfsemi eða markaðssetningu vöru, beitingu stjórnvaldssekta o.fl. Í lögum nr. 33/2004, um varnir gegn mengun hafs og stranda, er að finna heimild Umhverfisstofnunar til að fela tiltekna þætti eftirlits heilbrigðiseftirliti sveitarfélaga eða faggiltum skoðunaraðilum auk þess sem stofnuninni er heimilt að fela heilbrigðisnefnd framkvæmd þvingunarúrræða samhliða eftirliti. Í lögum nr. 7/1998, um hollustuhætti og mengunarvarnir, er Umhverfisstofnun heimilt að fela tiltekna þætti heilbrigðiseftirlits faggiltum skoðunaraðilum. Í lögum nr. 55/2003, um meðhöndlun úrgangs, er Umhverfisstofnun heimilt að fela heilbrigðisnefnd eftirlit og framkvæmd þvingunarúrræða sem og að fela tiltekna þætti eftirlitsins faggiltum skoðunaraðilum. Samkvæmt lögum nr. 36/2011, um stjórn vatnamála er Umhverfisstofnun heimilt að semja við Veðurstofu Íslands, Náttúrufræðistofnun Íslands og Hafrannsóknastofnun eða aðra aðila um einstök verk við framkvæmd laganna. Umhverfisstofnun er einnig heimilt að fela faggiltum aðilum að annast tiltekin verkefni við vöktun samkvæmt fyrrgreindum lögum. Samkvæmt lögum nr. 55/2012, um umhverfisábyrgð er Umhverfisstofnun heimilt að fela heilbrigðisnefnd með samningi tiltekna þætti eftirlits. Í 8. gr. frumvarpsins er gert ráð fyrir að þessar lögbundnu heimildir Umhverfisstofnunar færist til nýrrar Loftslagsstofnunar.

Um 7. gr.

Gert er ráð fyrir í greininni að lögin taki strax gildi. Í ákvæði til bráðabirgða er þá gert ráð fyrir að heimilt verði að ráða við gildistöku laganna forstjóra til að vinna að því með umhverfis-, orku- og loftslagsráðuneytinu að koma á fót nýrri stofnun. Ljóst er að við samþykkt frumvarpsins tekur við umfangsmikil innleiðingarvinna við að koma á fót nýrri Loftslagsstofnun. Innifalið í slíkri vinnu er ráðning forstjóra og annars starfsfólks, ákvörðun um húsnæði fyrir nýja stofnun, vinna við skipurit og stefnu nýrrar stofnunar o.fl. Í frumvarpinu er því gert ráð fyrir að lögin komi ekki til framkvæmda fyrr en 1. janúar 2025. Samhliða því að lögin koma til framkvæmda tekur Loftslagsstofnun við lögformlegu hlutverki sínu. Eins og almennt er gert ráð fyrir og skýrt kemur fram í greininni þá halda reglugerðir og önnur stjórnvaldsfyrirmæli, sem sett eru á grundvelli eldri laga, gildi sínu að svo miklu leyti sem þau fara ekki í bága við hin nýju lög. Á sama tíma og lögin koma til framkvæmda falla úr gildi lög nr. 87/2003 um Orkustofnun. Í ljósi þess að ný stofnun tekur eingöngu við hluta af starfsemi Umhverfisstofnunar er ekki lagt til í frumvarpi þessu að lög nr. 90/2002, um Umhverfisstofnun, falli úr gildi í heild sinni, heldur er lögð í 10. gr. frumvarpsins breyting á þeim lögum.

Um 8. gr.

Í greininni er lögð til breyting á hinum ýmsu lögum sem Orkustofnun og Umhverfisstofnun starfa eftir. Um er að ræða 44 lög sem að mestu leyti tilheyra málefnasviði umhverfis-, orku- og loftslagsráðuneytisins, en einnig annarra ráðuneyta. Tilgangur greinarinnar er að yfirfæra viðkomandi verkefni og hlutverk fyrrgreindra stofnana yfir til nýrrar Loftslagsstofnunar og gera eftir atvikum þær breytingar á verkefnunum sem nauðsynlegar eru vegna sameiningar Orkustofnunar og þeirrar starfsemi Umhverfisstofnunar er lýtur að umhverfis- og loftslagsmálum. Um helstu verkefni og hlutverk er ýtarlega fjallað í athugasemdum við 5. gr. frumvarpsins og vísast til þeirrar umfjöllunar hvað það varðar.

Að langmestu leyti felur 8. gr. í sér breytingar á stofnanaheitum í lögum. Í 1. tölul. Er þá lögð til sú breyting á lögum um Umhverfisstofnun, nr. 90/2002, að þau ákvæði falli niður sem lúta að hlutverki og verkefnum þess hluta starfsemi Umhverfisstofnunar sem frumvarp þetta fjallar um. Í nokkrum tilvikum er lagt til að umsagnarhlutverk annarrar hvorrar stofnunarinnar til hinnar falli niður í ljósi sameiningarinnar. Þá eru nokkur ákvæði sem fjalla um hlutverk og verkefni Orkustofnunar, í lögum um Orkustofnun, nr. 87/2003, færð í önnur sérlög. Um er að ræða þau hlutverk stofnunarinnar í 1. mgr. 2. gr. laganna að standa fyrir rannsóknum á orkubúskap þjóðarinnar, á orkulindum landsins og hafsbotnsins og á öðrum jarðrænum auðlindum, að safna gögnum um orkulindir og aðrar jarðrænar auðlindir, nýtingu þeirra og orkubúskap landsmanna, varðveita þau og miðla, að vinna að áætlanagerð um orkubúskap þjóðarinnar og hagnýtingu orkulinda og annarra jarðrænna auðlinda

Um ákvæði til bráðabirgða.

Eins og fram kemur í 1. tölul. ákvæðis til bráðabirgða er gert ráð fyrir að allt starfsfólk Orkustofnunar og Umhverfissonar, sem hefur sinnt þeim verkefnum sem munu heyra undir nýja Loftslagsstofnun, njóti forgangs til þeirra starfa sem munu verða til með tilkomu nýrrar stofnunar. Fram hefur komið að tilgangur nýrrar stofnunar er fyrst og fremst að koma á fót faglega sterkri stofnun og er ávinningurinn þar margþættur. Markmiðið er því ekki að fækka störfum heldur má m.a. gera ráð fyrir að tilkoma nýrrar stofnunar leiði í ljós aukinn fjölbreytileika starfa. Gert er ráð fyrir að fyrri störf verði lögð niður og viðkomandi hefur þá forgang til að ráða sig í nýtt starf hjá Loftslagsstofnun. Starfsmenn kunna því að þurfa að hlíta breytingum á starfi eða starfsstigi í samræmi við nýtt skipulag og starfslýsingu. Í ljósi fyrrgreinds forgangsréttar starfsfólks stofnana er í ákvæðinu einnig kveðið á um að ekki sé skylt að auglýsa umrædd störf í samræmi við almenna reglu 7. gr. laga nr. 70/1996, um réttindi og skyldur starfsmanna ríkisins.

Í 2. tölul. ákvæðis til bráðabirgða er kveðið á um heimild ráðherra til að skipa forstjóra Loftslagsstofnunar þegar lögin hafa tekið gildi. Gert er ráð fyrir að skipaður forstjóri vinni að því að undirbúa starfsemi stofnunarinnar í samvinnu við umhverfis-, orku- og loftslagsráðuneytið.